Вазир Шерматов ўқиган мактаб 40 йил деганда замонавий таъмирдан чиқди (репортаж) | Qalampir.uz\nВазир Шерматов ўқиган мактаб 40 йил деганда замонавий таъмирдан чиқди (репортаж)\nЖамият\t13 Сентябрь 12:06 9333\nДепутат қонунни билмаса, бу мени айбим эмас – Шерматов Ғаниевнинг айбловларига жавоб қайтарди\n2020/2021 ўқув йили аввалидан пойтахт Тошкент шаҳрида 16 та мактаб капитал таъмирланиб, фойдаланишга топширилди. Ана шундай мактаблардан бири Олмазор туманида жойлашган 22-умумий ўрта таълим мактаби. QALAMPIR.UZ кеча, 12 сентябрь куни замонавий кўриниш касб этган янги мактабнинг очилиш маросимида иштирок этди. Аҳамиятли жиҳати шундаки, Ўзбекистон Республикаси Халқ таълими вазири Шерзод Шерматов айнан шу мактабда ўқиган. Маросимда мактабнинг собиқ ўқувчиси Шерматов ҳам қатнашди.\nМактаб биноси 1980 йилда бунёд этилган. Ўтган 40 йил мобайнида у замон талабларига жавоб бермай қолганди. 2007 йилда биринчи маротаба тўлиқ таъмирлаш дастурига тушган, бироқ таъмирлаш ишлари охирига етказилмай, ярим-чала қолиб кетган.\nПандемия бўлишига қарамай, мактаб таъмири тўхтаб қолгани йўқ. Аксинча, пудратчи ташкилотлар уни янги ўқув йилиги ҳозир қилиб, топширдилар.\nҲозирги кунда мактабда 1227 нафар ўқувчи таҳсил олади. Уларга 69 нафар педагог-ўқитувлар таълим-тарбия бериб келмоқда. Мактабда 44 та синф хонаси бўлиб, бундан 10 таси махсус хона ҳисобланади. Бу синф хоналари кимё, биология, физика фанларини ўтишга мўлжалланган\nМактаб очилишида иштирок этган Халқ таълими вазири Шерзод Шерматов таълим муассасасининг янги биноси билан танишди.\n“Икки аввал кўрган бўлсангиз, мактаб биноси жуда қўрқинчли эди. Ўшанда Тошкент шаҳрида шундай бино борлигини кўриб, ҳайрон қолгандим. Вилоятлардаги аҳволни бундан оғир дейиш мумкиндир, аммо Тошкент шаҳрида шундай бино борлигини кўриб, қўрқиб кетгандим”, дейди Шерматов.\nВазирга кўра, айни вақтда пойтахт Тошкентда 67 та мактабда капитал таъмирлаш ишлари давом этмоқда. Айнан пойтахтдаги 301 та мактабдан бино жиҳатидан талабга жавоб берадиган 81 мактаб кунига 3 сменада ўқувчиларни қабул қилган. Ота-оналар фарзандларини ўша мактабга беришга ҳаракат қилган. 77 та мактаб эса авариявий ҳолатда қолиб кетаверган. Уларнинг айримлари 1200 нафар ўқувчи қабул қилишга мўлжалланган бўлса ҳам нобоп шароит сабаб ўқувчилар сони 600 нафарга тушиб қолган. Эскириб қолган мактабларнинг биноларини таъмирлаш, моддий-техник базасини мустаҳкамлаш, ўқитувчиларнинг малакасини ошириш орқали оғир аҳволга тушиб қолган мактабларнинг мавқеи тикланади ва ўз-ўзидан узоқ мактабларга бориб ўқиётган болалар ўз ҳудудидаги замонавий мактабга қайтади. Бу орқали 3 сменада босим билан ишлаётган мактабда ҳам, янги таъмирдан чиққан мактабда ҳам натижалар кўзга кўрина бошлайди.\nБугунгача Ўзбекистондаги мактаблар таъмирланиши билан боғлиқ масалаларни мактаб ишларига бош-қош бўлган Халқ таълими вазирлиги эмас, балки маҳаллий ҳокимиятлар, молия бўлимлари ҳал қилиб қилиб келган. Икки ўртада дастур асосида юқори идоралардан ажратилган маблағлар мактабларга етиб келгунча, “калла” қилинган. Оқибатда мактабдаги камоматга жавоб бериш, пудратчи ташкилотнинг кам-кўстини ямаб ўтириш, гўё капитал таъмирланган мактабнинг ҳали томини, ҳали полини, ҳал сув қувурларини таъмирлатиш мактаб раҳбарияти гарданида қолиб кетаверган. Пулларни талон-тарож қилиш ортидан қанчадан қанча мактабларнинг иситиш тизими ҳамон талаб даражасида ишламайди. Энди эса мактабларни таъмирлатиш бўйича буюртмачи функцияси Халқ таълими вазирлигига ўтди. Тўғри-да, уйни қандай таъмирлашни ўша хонадоннинг эгасидан бошқа яна ким билиши мумкин?! Худди шу маънода таълим муассасаси таъмирини ҳам маъориф ходимларига қўйиб берган маъқул деган қарорга келинди.\n“Бу йил мактаб таъмирланиши синов бўлди. Мактабларни таъмирлаш буюртмачи функцияси биринчи марта Халқ таълими вазирлигига ўтди. Шу вақтга қадар бу функция ҳокимият қошидаги инжиниринг компанияда бўлар эди. Шаҳар ҳокими мактабларни ўзингиз назорат қилинглар деган масалани ўртага қўйдилар. Ҳаммамиз келишиб, бир тўхтамга келдик ва тажриба тариқасида мактаблар таъмирига буюртмачи бўлдик. ХТВ ҳузуридаги инжиниринг компания буюртмаси асосида таъмирланаётган мактаблар яхши натижа бермоқда, сифат жиҳатидан ҳам, кўриниш жиҳатидан ҳам натижа ёмон эмас. Биз буни тўлиқ ўрганиб олиб бошқа ҳудудларда ҳам қўллашимиз мумкин. Ҳали ҳам жойларда анча муаммоларимиз бор”, дея таъкидлади Шерматов.\nТаъкидланишича, бу мактаб 1260 ўқувчига мўлжалланган. СССР даврида унда деярли 3 минг бола ўқиган. Икки йил олдинги текширув натижаларига кўра, мактабда 600-700 нафар бола ўқиши ва мактаб тўлиқ қувватда ишламаётгани маълум бўлган.\nХалқ таълими вазирининг фикрича, эски бўлсада, бақувват мактабларни таъмирлаш анча қулай. Мактабни янгидан қуриш мумкин, лекин пул кўп сарфланади. Тайёр мактабларни камроқ пул сарфлаб, янги қурилган мактабнинг сифатидан кам бўлмайдиган тарзда таъмирлаш мумкин.\nЗамонавий кўриниш касб этган 22-мактабга видеосаёҳатни юқоридаги видеоплеерда ёки YouTube'даги саҳифамизда томоша қилишингиз мумкин.\nЭслатиб ўтамиз, эртага, 14 сентябрдан бошлаб Ўзбекистондаги 10 мингга яқин мактаблар ҳам онлайн, ҳам анъанавий режимда ўз фаолиятини бошлайди.\nМактаб Шерзод Шерматов Олмазор тумани СССР\n24 Сентябрь 11:27 135161\n22 Сентябрь 12:10 92626\n22 Сентябрь 13:46 80622\n24 Сентябрь 15:09 39970\n22 Сентябрь 14:14 37447


Солиқ маъмуриятчилиги қандай ислоҳ қилинаяпти | NORMA.UZ\nСолиқ маъмуриятчилиги қандай ислоҳ қилинаяпти\nПрезидентнинг 2019 йил 10 июлдаги қарори билан Солиқ маъмуриятчилигини такомиллаштириш стратегияси тасдиқланди.\nСтратегиянинг асосий йўналишлари:\nсолиқ сиёсатини такомиллаштириш ва иқтисодиётда хуфиёна айланма даражасини қисқартириш. Солиқ ва солиқ режимларини бирхиллаштириш, маъмурий тартиб-таомилларни соддалаштириш, солиқ юкини оптималлаштириш (камайтириш ва бараварлаштириш) назарда тутилмоқда. 2021 йилга келиб ЖШДС тўловчилар 1,5 баравар, ҚҚС, ресурс солиқлари ва мол-мулк солиғи тўловчилар эса 2 баравар кўпайтирилади.\nхизмат кўрсатишга йўналтирилган солиқ хизматларини ривожлантириш. Мазкур йўналишга бирламчи ҳисоб ҳужжатларини рақамлаштириш ва бирхиллаштириш, солиқ ҳисоботлари шаклларини соддалаштириш, солиқ тўловчиларга хизмат кўрсатишнинг экстерриториал принципини ва солиқ низоларини судгача ҳал қилиш тизимини ривожлантириш киритилди.\nсолиқ таваккалчиликларини баҳолаш тизимини жорий қилиш ва солиқ ҳисобини такомиллаштириш. Хусусан, солиқ мажбуриятини ихтиёрий бажариш даражасини 90%га етказиш режалаштирилмоқда.\nдавлат солиқ хизмати органлари фаолиятини янада такомиллаштириш. Солиқ органларида бизнес-таҳлил (Business Intellegence) тизими, стратегик ва процессуал бошқарув жорий этилади. Солиқ маъмуриятчилиги жараёни автоматлаштирилади.\nдавлат солиқ хизмати органларида коррупцияга қарши курашиш механизмларини ривожлантириш. Бу нуқтаи назардан норматив-ҳуқуқий база, кадрлар сиёсати қайта кўриб чиқилади. Солиқчилар янада очиқ-ошкора иш олиб борадилар.\nРежалаштирилган тадбирлар амалга оширилиши натижасида тўғридан-тўғри хорижий инвестициялар суръати ўсишига, мамлакатнинг халқаро рейтинглардаги позицияларини яхшилашга эришилади. Солиқларнинг иқтисодиёт тармоқлари ва соҳалари бўйича ЯИМ, тушум, қўшилган қийматга нисбатан улуши ўзгаради. Маҳаллий ва хорижий инвесторлар ўртасидаги солиқ имтиёзлари ва преференциялар номутаносиблиги бартараф этилади. Асосийси, солиқ текширувлари сони қисқаради, назорат тадбирлари натижасида қўшимча ҳисобланган солиқлар миқдори пасаяди.


Орзиқул Эргаш. Мантиқ (ҳикоя) | www.ziyouz.uz\nБош саҳифа Ўзбек насри онлайн антологиясиОрзиқул Эргаш (1953)Орзиқул Эргаш. Мантиқ (ҳикоя)\n“Бошланди, — деди юраги безиллаб. — Ажаб, сизу биздан деяптими?”\n— Э, нимасини гапирай, Козимбой. Бин нарсалар қоралаб ётибмиз. Сизга қизиғи йўқ…\n“Адашганинг омадинг бўлган, ошна!”\n— Бу гапингизам тўғри, Шавқи ака, ёмон бўлмадим, — деди бир зумда арази тарқаб, ўзига келиб олган Козим юзида ажабтовур мамнуният барқ уриб, креслога ястанди. — Нолисам ношукурлик бўлади. Лекин, шу… барибир кўнгилни бир чеккаси тўлмай туради-да, бияққа талпиниб туради-да…\n— Ҳа, кўнгил иши оғир, сизни тушунаман…\n— Нима десамикин, ҳамишамас, шу айрим пайтлар ичимда гапларим қайнаб кетадики, у ёқ, бу ёғи йўқ. Шартта ўтириб бир нарсалар ёзиб ташласам дейман. Лекин…\n— Достоевский. Эшитгансиз. “Жинни” деган романи бор.\n— “Идиот”да… “Жинни” десаям бўлади. “Телба”, “Савдойи”, “Тентак” десаям фарқи йўқ. Мана бундай қалин китоб. Котибасига айтиб ёздирган. Бир ой, икки ойда ёзиб ташлайверган мана шунақа китобларни.\n— Зерикиб қолмадиларингизми, — деди уй бекаси ва эрининг олдидаги чойнакка қўл узатди. — Чой совуб қоптими…\n— Козим акамгилар сериал жинниси бўп қолганлар, — деди меҳмон аёл илжайиб. — Бошланди дегунча ўринларидан туриб кетадилар. “Черт побери” деб у ёқдан бу ёққа юрганлари юрган.\nКозим билан Лолахонлар қўшни “дом”да туришади. Бири биридан пишиқ-пухтагина эр-хотин аллақачон янги шароит ҳадисини олволишган. Шаҳарнинг икки гавжум ерида тижорат дўкончалари бор. Эр санепидстанция врачи, хотин поликлиника ҳамшираси. Эрнинг даромади рейдлар орқасидан, хотинники ишдан кейинги казо-казолар хонадонига қатнашдан.\nУларнинг одмигина Шавқиддинлар хонадонига ров бўлганига сабаб — Козим ўзига адабий ҳамкор топмоқчи. Ичидаги гапларини қоғозга тушириб, китобми, киноми қилдирмоқчи… Уч-тўрт йил муқаддам ҳам Шавқиддинга битта шунақаси илашганди. Аввалига у ҳам ўзини адабиёт ихлосманди қилиб кўрсатди. (Ҳар тугул Шавқиддиннинг бир-икки ҳикоясини ўқиган экан). Кейин бир қоралама тутқазди. Шавқиддин уни қайта-қайта ишлаб, ҳикоянамо бир нарсага айлантириб берганди, космик тезликда газетага чиқиб кетди.\nШавқиддин бу гап-сўзларни Козимга хўпам вақтида айтган экан, ҳалигача унинг тилини боғлаб келади. Ҳамкорлик қилсак бўларди, дейишдан нарига ўтолмайди…\n“Ол-а, газетачиларниям хор қилди-ку!”\n— Ўзим ўқиб берақолай, медикларди хатини биласиз, — Козим шундай дея газета орасидан ҳашамдор “Иш дафтари”ни олди. — Олдиндан айтиб қўяй — бўлган воқеа. Ўтган йилги таътилда қишлоққа борганимда ўзим гувоҳ бўлганман…\n“Ўқиб бераман” деган одам оғзаки ҳикоя қилишга тушиб кетди.\n… — Умрзоқ деган йигит бор, холамнинг ўғли. Бир синфда ўқиганмиз. Тракторчи. Математикадан калласи зўр эди. Тошкентга юр, нархоздами, селхоздами ўқиб келсанг, ишларинг беш бўлади, деганман, кўнмаган. Мамашкани кўзим қиймайди, деган. Барибир кампир ўлиб кетди, армияда эди, кўролмади… Хуллас, шу ўртоғим ғирт дурак. Неччи марта айтганман, ичма, ичма, деб. Э, сен нима биласан, ичмасам ёниб кетаман, дейди. Энг ёмони — ичдими, тракторини миниб чопади.\n“О-ҳо, зўр гап: миниб чопади!”\n— Бир тўйда бўлдик. Мени ҳурматимга ароқни тўкиб ташлашди. Очиқчаям, бекитиқчаям опкелаверишди. Умрзоқ, барака топгур, чанқаб юрган экан, қайтармасдан олаверди-да. Тўйдан чиқиб уйга келдик. Телевизор олдида эриб “Поле чудес”ни кўриб ётсам, ҳовлида бақир-чақир бўп қолди. Қарасам, Умрзоқ кўзини чангаллаб, чопиб юрибди. Ҳеч кимга тутқич бермайди. Деразадан сакраб тушдим-да, шаппа йўлини тўсиб тўхтатдим. Қўлини кўзидан куч билан ажратиб қарасам, қон кетиб ётибди… Нима қипти денг, тўйдан қайтиб, биз уйга кирсак у тракторига айланишибди. Кабинасига ойна ўрнатмоқчи бўпти. Қачонлар биттасидан ойна сотиб олган экан, шуни оғилхонасидан топиб чиқибди. Биласиз, ойна ўрнига қўйилгач, ёнига резина тиқиб маҳкамланади. Резина тиқаётса, охири қолганда отвертка тийғаниб кетибди-да, кўзига санчилибди. Таг-туги билан оқиб кетибди… Хуллас, шу воқеани ҳикоя қилдим. Яхшиси, охирини ўқиб берайин-а…\n— … Узоқбой, ҳовлида у ёқдан бу ёққа вой-войлаб югуради. Унинг овозини эшитиб тўпланганлар ҳарчанд юрак-бағирлари эзилмасин, унга ёрдам беришдан ожиз эдилар… Ҳа, Узоқбойнинг бу азобу оғриқлари ҳали келажакда уни кутиб турган изтиробу афсуслари олдида ҳеч нарса эмасди…\n— Лекин, ўзиниям ёмон сўкдим. Сен дурак ўзингга ўзинг қилдинг, дедим. “Қўяверинг, жўра, пешонамда бор экан”, дейди. Қарангда, ўзидан кўрмайди!..\n— Айтмоқчи, ҳикоя…\n— Неччи кунда кўриб берасиз, деяпман.. Биздаям қоп кетмас, ака!.. Биринчи асар, ичим ёниб боряпти-да. Тушунасиз-ку ўзингиз…\n— Козимбой, дўстим, ҳар битта ҳодисанинг бизга кўринадиган, кўринмайдиган сабаблари бўлади. Ботиний, зоҳирий дейилади. Биз зоҳирни кўриб баҳо берамиз…\n“Оббо, Румийдан келдингиз-ку!”\n… — Зоҳирни кўриб баҳо берганимиз учун хато қиламиз. Зоҳир ташқи томон дегани…\n— Мантиқними?.. Яхшиси, битта воқеани айтиб бераман… Бир одамнинг ҳовлисидан ариқча ўтаркан. Сув бу ёқдаги девор тагидан чиқиб, наргисининг остидан қўшни ҳовлига ўтиб кетаркан. Ҳалиги одам ғозларга ишқивоз экан, ғоз боқаркан…Бир куни қараса, ғозлари девор тагида ғуж бўлиб олиб, ғо-ғоқлаб шовқин кўтараётган эмиш. Нима гап экан, деб югуриб борса, ғозлар сувда оқиб келган қўшни болакайнинг олдини тўсиб турганмиш. Дарҳол болани сувдан кўтариб олибди… Мана шу воқеани қандай изоҳлайсиз?\n— Жуда осон… Ғозлар қизиқувчан бўлади. Нима экан деб ўраб олишган-да.\n— Қутқариб қолишган. Агар девор тагидан ўтиб кетганида тамом экан, қўшни ҳовлида одам йўқ экан…\n— Йўқ, тасодиф эмас экан, — деди Шавқиддин, кейин аёлларга қараб давом этди: — Шу боласига оғироёқ пайтида аёл кунига уч маҳал ҳам дастурхонини ғозлар олдига келтириб қоқаркан. “Атай дарвозадан айланиб келардим, ҳовуч-ҳовуч донлар сепардим. Худойимдан айланай, шугина жониворлари билан болажонимни асраб қолди…” деб йиғлаганмиш.\n— Гапти рости, мустақилликдан кейин ҳаммамиз художўй бўлиб кетдиге!.. Сиздай одамни шунақа уйдирмаларга ишониб юрганига қойил қолмадим… Хўп, ҳикояни нима қилдик энди? Дангал бир нарса денг!\n— Ё бўлмаса, ҳазил-чин аралаш бирорта ногиронни айбситган бўлиши мумкин. Мисол учун айтаяпман-да. Балки…\n— Бўпти-да, — деди Лолахон ўз топилмасидан ҳаяжонга тушиб. — Ўша Маъруф ака деганимизни кўзи хирароқ. Тез-тез шапкўр бўлиб қолади. Қишда жигар, ёзда анжир еб ўзига кеп олади. Шу бечорани олди-орқаси Маъруф қори, деб юрарди. Дили оғриган экан-да барибир…\n— Мисол билан тушунтирай: бир танишим бор. Машина уриб кетиб, икки оёғидан ажраган. Ишонасизми, шу йигит ногирон бўлиб қолганига шукр қилади. Нега десангиз, тўрт мучаси соғлиғида пияниста, банги бир кимса эди, ўзидан ёлчимасди. Ҳозир энди ногиронлар аравачасида юради. Лекин, каттагина корхона эгаси. Эллик ишчиси бор. Қизиқ-да, фалокат шарофати билан эс-ҳушини йиғиб олди шу одам. Демак, ҳикмат ана шу нуқтада. Зора Узоқбой акаям қарғиш биланмас, Худонинг марҳамати билан кўзидан ажраган бўлса…\n— Значит бўлмайди, денг…\n— Нега бўлмас экан, мен сўз берганман. Мана биргалашиб (аёлларга қараб олиб) мантиқни топгандай бўлдик. Бу ёғи осон…\nУ кейинги йилларда ўзи етиб келган ақида ҳақлигига бугун яна бир карра амин бўлиб турарди. Шу боисдан кўнгли бениҳоя ёришган, ҳар қачонгидан кўра марҳаматли, кечиримли, хокисор бўлиб борарди…\n← Аввалги Аввалги Шойим Бўтаев. Қора Клит (ҳикоя)\nКейинги → Кейинги: Омон Мухтор. Қорбобонинг қайтиши (ҳикоя)


Бўстонлиқда шиддатли жала ҳовлиларни сувга тўлдирди\n20 октябр 2020, Тошкент вақти: 19:23\nБўстонлиқда селга қарши кураш манзараси (Тошкент вилоят ҳокимлиги матбуот хизмати фотосурати).\nТошкент вилоятининг Бўстонлиқ тумани тоғ олди ҳудудларида 13 май оқшомида кузатилган кучли ёғингарчилик оқибатида бир қанча кўча ва хонадонга сув тўпланиши кузатилди. Бу ҳақда Тошкент вилояти ҳокимлиги матбуот хизмати маълумот тарқатди.\nҲокимлик иддаосича, туманда сел келиши ўз вақтида бартараф этилган, аҳоли хавфсизлигини таъминлаш ва ҳимоя тадбирлари мақсадида жами 189 нафар ишчи ходим, 26 та муҳандислик техникаси жалб этилган. Вилоят фавқулодда вазиятлар бошқармаси томонидан 14 та махсус техника ва 44 та қутқарувчи жалб этилган.\nРасмийлар сел натижасида аҳоли орасида тан жароҳати олганлар тўғрисида хабар келиб тушмаганини билдирмоқдалар.\nХабарномада Тошкент вилояти ҳудудида 14 май куни ҳам ёмғир ёғиб, мамақалдироқ бўлиши, шамол кучайиши ва сел келиши хавфи мавжудлиги қайд этилган.


"НГ": Ғафур Раҳимов Сочи Олимпиадасининг нуфузли меҳмони бўлиши мумкин\nОсиё бокс конфедерацияси собиқ президенти Ғафур Раҳимов (ўр.), Тошкент ш, 2010 йил.\n“Новая газета” нашрига кўра, Ғафур Раҳимов охирги марта Москвага 2012 йил апрел ойида Осиё Олимпия кенгашининг расмий делегацияси таркибида борган.\nМосквага ташрифидан бир ҳафта олдин Ёқутистон ўлкасида бўлиб "Осиё болалари" спорт мусобақалари оловининг тантанали ёқилиш маросимида қатнашган.\n“Новая газета” иддаосига кўра, 2007 йилда Халқаро Олимпия Қўмитасининг аксар аъзолари 2014 йилги Қишки Олимпиада ўйинлари Сочи шаҳрида ўтказилишини ёқлаб овоз беришида ўша пайтда Осиё Олимпия кенгашининг вице-президенти бўлган Ғафур Раҳимов муҳим рол ўйнаган.\nНашр Ўзбекистон ҳуқуқ-тартибот идоралари Раҳимовга қидирув эълон қилгани боис унинг Сочи Олимпиадасида ҳурматли меҳмон сифатида қатнашиши жанжалга сабаб бўлиши мумкинлигини эҳтимолдан соқит қилмайди.\nСиёсатшунос Камолиддин Раббимов Озодлик билан суҳбатда агар Ғафур Раҳимов Қишки Олимпиадага келишга қарор қилса, Россия расмийлари унинг хавфсизлигини таъминлашига шубҳа қилмаслигини айтди.\n- Сочида Олимпиадаси ютилган йилда Россия расмийлари айнан Россия телеканаллари орқали Ғафур Раҳимовнинг бу ютуқда маълум роли борлигини очиқ расмий таъкидлашган эди. Шу айтилган фикрлардан келиб чиқиб, Раҳимовда Олимпиадага келишга хоҳиш-ирода бўлса, унинг хавфсизлиги Россия расмийлари тарафидан таъминланиши турган гап. Лекин бу мақоладан кейин унинг келиш ёки келмаслигини айтиш қийин, дейди ўзбекистонлик сиёсатшунос.\n2013 йил февралида Тошкент ИББ Жиноят қидирув ва терроризмга қарши кураш бошқармаси Раҳимов Ғафур-Арслонбек Аҳмедовичга қарши ЎР ЖКнинг 165, 243 ва 228-моддалари (Товламачилик, Жиноий фаолиятдан олинган даромадларни легаллаштириш ҳамда Давлат проба тамғаларини тайёрлаш ва улардан фойдаланиш қоидаларини бузиш) бўйича очилган жиноят ишлари асосида уни қидирувга берган.\nУндан бир йил олдин АҚШ Молия вазирлиги наркотрафик билан шуғуллангани айтиладиган “Биродарлик халқаси” уюшган халқаро гуруҳи етакчилари рўйхатига Ғафур Раҳимовни ҳам киритган.\nКамолиддин Раббимовга кўра, “Новая газета”да эълон қилинган мақола орқали Ўзбекистон расмийлари Ғафур Раҳимовни Олимпиадага келтирмаслик борасида Россия мутасаддиларига мужда йўллаган.\n- Жамоатчилик фикрига, Россия ҳукуматига бир босим сифатида, сигнал сифатида имкон қадар Ғафур Раҳимовни бу Олимпиадага қўймаслик ва уни дискредитация қилишга интилиш кетяпти холос. Ўйлайманки, Ўзбекистон ҳукумати ташқи дунёдаги алоқалари орқали бир неча йил олдин бошланган сиёсий курс, яъни, маълум бир олигархларга қарши курашиш сиёсий курси давом эттириляпти холос. Яъни, бирор бир ўзгариш бўлаётгани йўқ, дейди ўзбекистонлик сиёсатшунос.\nЎзбекистонда йирик тадбиркор ва меценат сифатида ҳам танилган Ғафур Раҳимов 2010 йилда мамлакатни тарк этишга мажбур бўлганидан кейин Бирлашган Араб Амирликларида яшаб келмоқда.\n“Новая газета” нашрига кўра, Раҳимов Сочи Олимпиадасига оила аъзолари билан боришни ва хусусий уйда туришни режалаган.\nҒафур Раҳимов фуқаролигини ўзгартирни сабабли 2012 йил июнида Ўзбекистон Миллий Олимпия қўмитаси Раҳимовнинг вице-президентлик ваколатларини тўхтатган ва Бокс миллий уюшмаси раҳбари лавозимидан четлатилган.


Ўзбекистонда ишсизлик даражаси 9,4 фоизни ташкил этди – mulkdor.com\nApril 24 2019, 01:04 ЖамиятИқтисодИқтисодиёт хабарлариЎзбекистонХабарларЭълонлар\nЎзбекистонда ишсизлик даражаси 2019 йилнинг I чорагида 9,4 фоизни ташкил этди. Бу кўрсаткич 2018 йилнинг январь-декабрига (9,3 фоиз) нисбатан 0,1 фоизга кўп, бироқ 2018 йилнинг январь-март ойларига нисбатан 0,3 фоизга пастроқдир. Бу ҳақда Бандлик ва меҳнат муносабатлари вазирлиги матбуот хизматига таяниб “Uz24” маълум қилди.\nЎзбекистон фуқароси россияда ҳаракатланаётдан ...\nЎзбекистон фуқароси Россия ҳудудида тушиб қолиш мақсадида ҳаракатланаётган поезддан сакради. Бу ҳақда Оренбург вилояти прокуратурасига таяниб “Спутник” хабар қилди. Қайд ...\nЖамиятAugust 19 2019, 03:08


“Евровидение” тугади, баҳслар давом этмоқда\nДобавлено: 18.05.2016, 12:30\n“Евровидение-2016” танлови ташкилотчилари ижтимоий тармоқ орқали имзо йиғиб, ариза ёзган фуқароларга танлов натижалари қайта кўрилмаслиги ҳақида расмий жавоб берди, деб хабар берди “Вести” нашри.\nМазкур аризага 300 мингдан ортиқ одам имзо чеккан. Ўндан ортиқ мамлакатларнинг телетомошабинлари ҳакамлар ҳайъатининг қароридан норози бўлиб, буни сиёсатга асосланган баҳо деб ҳисоблашган.\nЖамаланинг ғалабаси шарафига Киев шаҳрида ўтказилган матбуот анжумани дабдурустдан Сергей Лазеревнинг қўшиғи билан бошланди. Залга кириб келган Жамола нима қилишни билмай, эсанкираб қолди ва ўзини тутиб олиб, рақсга тушаётгандай ҳаракатларни амалга оширди. Украинанинг “Евровидение” бўйича делегация вакиллари микрофонни ўчиришга ҳарчанд уринишса-да, уддасидан чиқишолмади. Жамала буни кўриб, “Қизиқ, матбуот анжуманимизни Сергей Лазеревнинг қўшиғидан бошладик”, деди.\nАйни пайтда Сергей Лазеревнинг қўшиғини ким қўйганлигини аниқлаш юзасидан суруштирув ишлари олиб борилмоқда. Аммо бу қўшиқни Украина аҳли “зўр қўшиқ” деб тан олгани ҳеч кимга сир эмас. Жамола қўшиғи 72 йил илгари Қримдан депортация қилинган ватандошлари ҳақида эканлигини, айнан Қримда “Евровидения” танлови ўтказилишини орзу қилишини айтиб ўтди. Мамлакат президенти Порошенко эса бу қўшиқнинг илк номи “Қрим бизники” деб аталганини оммага ошкор этди. У Жамалани Қрим масаласига катта ҳисса қўшганлиги, энди бу масала дунё миқёсида муҳокама қилиниши учун замин бўлиши билан қутлади ва Жамалага Украина халқ артисти унвонини берди.\n“Евровидение” мўъжизалар танловига айланди, – деб шарҳлайди блогер ва журналист Анатолий Шарий. – Ҳақиқий мўъжиза! Танлов охирида саҳнага чиққан икки мамлакат хонандасини қани ким ғалаба қозонади деб бутун дунё аҳли кузатиб ўтирибди, аммо кутилмаганда, Украина вакиласи ғолиб деб эълон қилинди. Агар бу танлов сиёсатга асосланадиган бўлса, унинг номини “Евровидения” эмас, “Сиёсатвидения” деб атанг!\nТанлов натижаларидан норози бўлганлар сони 300.000 кишидан ошиб кетган, улар танлов ғолиби Сергей Лазерев бўлиши кераклигини айтишган.\nПРЕЗИДЕНТИМИЗГА СЕУЛ ШАҲРИНИНГ ФАХРИЙ ФУҚАРОСИ УНВОНИ БЕРИЛДИ


Ўзбекистонда АҚШ Президентлигига Жон Керри сайлади\nШайбон АҚШда Президент сайлови ўтказилгани муносабати билан мазкур мамлакатнинг Ўзбекистондаги элчихонаси 3 ноябрь куни Тошкентдаги “Интерконтиненталь” меҳмонхонасида махсус йиғилиш уюштирди.\nЙиғилиш иштирокчиларига сайлов тўғрисида маълумотлар берилди, шу билан бирга, улар элчихона томонидан уюштирилган муқобил сайловда қатнашишга таклиф этилди.\nЙиғилиш ўтказилаётган зал эшикларида АҚШ Президентлигига номзодлар Жорж Буш ва Жон Керрининг суратлари, уларнинг сайловолди платформаларидан иқтибослар осиб қўйилганди.\nТадбирга таклиф этилган маҳаллий инсон ҳуқуқлари ҳимоячилари, мухолифатдаги партиялар вакиллари, сиёсатшунослар ва расмий идоралар ходимлари муқобил сайлов шартига кўра улардан бировига овоз берди.\nОрадан бироз ўтгач, АҚШнинг Ўзбекистондаги элчиси Жон Пурнелл муқобил сайлов натижаларини эълон қилди. Унинг билдиришича, Ж.Керри 230 та, Жорж Буш эса 143 та овоз тўплаган.\nАммо залдаги АҚШда ўтказилган Президент сайлови натижаларини кўрсатиб турган монитордаги рақамлар муқобил сайловда Ж.Керрига овоз берганларни бироз ранжитди. Чунки мониторда сайловда Ж.Буш олдинда бораётгани акс этиб турарди.\nАксарият маҳаллий кузатувчилар агар сайловда Ж.Керри ғалаба қозонса, Оқ уй маъмурияти Ўзбекистон билан ҳамкорлик масаласини қайта кўриб чиқиши, Ж.Буш ютса, у ҳам халқаро ҳамжамият тазйиқи остида шундай йўл тутишга мажбур бўлишини башорат қилмоқда.\nАммо элчи Ж.Пурнелл бу башоратлар бирмунча ошириб юборилганини таъкидлади\n“Менимча, сайловлар натижаларидан қатъи назар Ўзбекистон билан АҚШ ўртасидаги муносабатлар яқинлигича қолади. Чунки республикачилар ва демократлар маъмуриятлари узоқ йиллар давомида жуда кучли амалий алоқаларни шакллантирган. Уларнинг ўзаро манфаатларини уйғунлаштирадиган бир неча муҳим йўналишлар бор. Ўйлайманки, бу ўзаро алоқаларимизнинг ижобий давом этишида муҳим омилдир”, деди элчи “Озодлик” мухбирига.\nЙиғилишда қатнашган Ўзбекистон расмийлари АҚШ Президенти сифатида кимни маъқул кўришини айтишни истамади. Аммо таниқли сиёсий шарҳловчи Қобилбек Каримбеков бу ҳақда бажонидил фикр билдирди.\nУнинг таъкидлашича, Ж.Бушнинг иккинчи муддатга сайланиши Ўзбекистон учун мақбул келади. Чунки Бушнинг Марказий Осиёга нисбатан сиёсати анча барқарор. Қолаверса, у синалган одам. Керрининг қандайлиги эса ҳозирча кўпчиликка номаълум.


Фарғона вилояти. ЖИСМОНИЙ ШАХСЛАРГА КРЕДИТ ТЎЛАШ МУДДАТИ УЗАЙТИРИЛДИ - Истеъмолчилар ҳуқуқларини ҳимоя қилиш Агентлиги\nМаълумки, мамлакатимизда коронавирус инфекциясини тарқалишининг олдини олиш учун кучайтирилган карантин режими жорий этилган. Давлатимиз томонидан бу даврда аҳолини ижтимоий ҳимоясини кучайтириш ва иқтисодиёт тармоқлари фаолиятининг барқарорлигини таъминлаш, шунингдек якка тартибдаги тадбиркорлик субъектларини қўллаб-қувватлаш бўйича муайян чоралар кўрилмоқда.\nЎзбекистон Республикаси Монополияга қарши курашиш қўмитаси ҳузуридаги Истеъмолчилар ҳуқуқларини ҳимоя қилиш агентлигининг қисқа рақамли 1159 ишонч телефонига Фарғона вилоятида истиқомат қилувчи бир қатор фуқаролардан З.Н.Бахриев (Марғилон шаҳар, “Чилонзор” МФЙ), Н.А.Эшонов (Қува тумани, “Байналминал” МФЙ), М.А.Сатинова (Қува тумани, “Қалинпўстин” МФЙ), О.А.Рўзматова (Қўқон шаҳар, “11-Чархини кўприги” МФЙ) , Н.У.Тожибоева, (Фарғона шаҳар, “Мустақиллик” МФЙ), Р.Т.Мелибоев (Ёзёвон тумани, “Гулистон” МФЙ) мурожаат қилишган.\nМурожаат Агентликнинг Фарғона вилояти ҳудудий тузилмаси томонидан ўрганиб чиқилди. Хусусан, мазкур мурожаатчилар вилоятда жойлашган “Ишонч” кредит савдо дўконидан кредит асосида маиший техника ҳамда уй-рўзғор буюмлари харид қилганлиги, аммо карантин пайти уларга ўз муддатида тўловларини тўлай олмаётганликларини маълум қилишган.\nМонополияга қарши курашиш қўмитаси Фарғона вилояти ҳудудий бошқармаси ходимлари истеъмолчиларнинг мурожаатларини батафсил ўрганиб чиқдилар. Вазиятдан келиб чиққан ҳолда “Ишонч” кредит савдо дўкони мутасадди ходимидан кредит тўлаш муддати узайтирилишига ёрдам беришини сўраб мурожаат қилинди. Истеъмолчилар мурожаати ижобий ҳал этилиб, умумий миқдори8024000 ( саккиз миллион йигирма тўрт минг) сўмни ташкил этган кредит тўловиниикки ойга узайтирилишига эришилди.\nШунингдек, Фарғона шаҳриининг “Кимёгар” МФЙда истиқомат қилувчи Ш.Р.нинг ҳам “ГАРАНТ” дўконидан кредит асосида харид қилинган телефон аппаратининг тўлови вақти узайтирилишида ҳамамалий ёрдам кўрсатилди.\nАгентликнинг ҳудудий тузилмалари бугунги шароитдан келиб чиққан ҳолда бор куч ва имкониятларини истеъмолчилардан тушаётган мурожаатларга ўз вақтида кўмак беришга қаратмоқда.\nФарғона вилояти ҳудудий бошқармаси.\nTags: Истеъмолчилар ҳуқуқларини ҳимоя қилиш агентлигинингФарғона вилояти ҳудудий


Илк роҳинжа оила Мьянмага қайтди | Azon.uz - Ахборот-таҳлилий портал\nИлк роҳинжа оила Мьянмага қайтди\n12:30 17.04.2018 260\nМьянма ҳукумати илк мусулмон роҳинжа оиласи мамлакатга қайтганини маълум қилди, дея хабар бермоқда DW. Уч фарзандли оила айни пайт Ракхайн провинциясидаги репатриантлар лагерида қолмоқда.\nАввалроқ БМТ бир неча бор Мьянма ҳукуматини роҳинжаларни этник тозалашда айблаган эди.\nҲозирда рожинжаларга Мьянма фуқаролигининг қайтарилиши энг долзарб масалалардан бўлиб турибди. Уларга Миллий верификация картаси (NVC) берилади, бироқ бу тўлақонли ҳужжат эмас, чунки унинг эгалари Мьянма фуқароси ҳисобланмайди. Роҳинжа етакчилари бу ҳужжатни олишни истамаяпти, сабаби, бундай карта билан Мьянмага қайтган қочқинлар иммигрантга айланади. Бундан ташқари, қочқинлар миллатини бенгал, яъни бангладешлик деб кўрсатишига тўғри келади. Ваҳоланки, аксар роҳинжалар анчадан бери Мьянмада яшаб келмоқда.\nЎтган ҳафтада БМТ Бош котибининг гуманитар масалалар бўйича ёрдамчиси Урсула Мюллер Мьянмада роҳинжаларнинг яшаши учун ҳалигача шароит йўқлигини айтган эди.


Манзилингиз:Муслимаат»Бош саҳифа»Одамларнинг айбими ёки сеники?\nBy Muslimaat on\t Fevral 23, 2015 Бош саҳифа\nБу қиссани мулоҳаза қилиб кўринг\nЭр-хотин янги уйга кўчиб ўтишди. Кунларнинг бирида нонушта қилиб ўтирган вақтларида аёл эрига кўрсаткич бармоғи билан дераза ортидаги қўшниси билан умумий бўлган боғга ишора қилиб деди: «Қаранг, азизим, қўшнимиз кирни тоза ювмас экан… У қиммат кир ювиш кукуни сотиб олиши керак ».\nАёл ҳар сафар қўшнисини кўрганида, унга кир ювишни тушунтирадиган бўлди. Бир ойдан кейин аёл қўшнисининг арқонида тоза кирларни кўриб, ҳайрон қолди ва эрига деди: «Охири кирни қандай ювиш кераклигини билибди».\nЭри шундай жавоб қилди: «Азизам, бугун эрталаб вақтли туриб сен қараётган деразанинг ойнасини артиб қўйдим. Сенинг айбинг шуки, сен одамларнинг ишларида хато кўрасан. Бировларнинг айбларини танқид қилишдан олдин ўз айбларингни ислоҳ қил.\nIyul 17, 2017 0\nИккинчи жаҳон уруши қатнашчилари муборак ҳаж сафарига тараддуд кўрмоқдалар\nIyul 8, 2017 0\nIyul 1, 2017 0\nТест савол-жавобларининг калитлари


Сергей Лушчан: “Бунёдкор” футболчилари руҳий жиҳатдан ўйинга тайёр\n23 апрель, 2017, 14:08\nОсиё Чемпионлар Лигаси “С” гуруҳи 5-туридан ўрин олган Тошкентнинг “Бунёдкор” ва Саудия Арабистонининг “Ал-Аҳли”клублари ўртасидаги учрашувдан олдин ўтказилган матбуот анжуманида “қалдирғочлар” устози Сергей Лушчан ўз фикрларини билдирди.\nКристиан Гросс: “Бунёдкор”нинг йўқотадиган нарсаси йўқ, биз эса 3 очко ишлаш учун келдик\n“Бунёдкор” гуруҳдан чиқиш имкониятини йўқотиб бўлди. Эртага муносиб ўйин кўрсата олсак, бу бизнинг ютуғимиз бўлади. Таркибда йўқотишлар бўлса-да, руҳий жиҳатдан ўйинга тайёрмиз. Рақиб кучли бўлишига қарамай, нимага қодир эканимизни кўрсатами”, – деди Лушчан.\nЭслатиб ўтамиз, “Бунёдкор” – “Ал-Аҳли” учрашуви эртага, 24 апрель куни пойтахидаги “Бунёдкор” стадионида бўлиб ўтади. Ўйин соат 19:00 да бошланиши кўзда тутилган.


Ўзбекистонда 13 июль куни 594 кишида коронавирус аниқланди, улардан 322 таси аҳоли орасида қайд этилди. Булар мисли кўрилмаган антирекордлар - Daryo\n00:16, 14.07.2020 163118\nЎзбекистонда 12 июль соат 23:30 дан 13 июль соат 23:30 га қадар коронавирус юқтириб олиш билан боғлиқ 594 та ҳолат қайд этилди. Бу мисли кўрилмаган антирекорд. Бунгача энг кўп касалланиш 11 июлда кузатилган бўлиб, ўша куни 486 кишида коронавирус аниқланганди. Янги касалланиш ҳолатларидан сўнг Ўзбекистонда коронавирусга чалинганлар сони 13 591 нафарга етди.\n272 нафари карантин муассасаларида (хориждан келиб карантинга олинганлар — 83 нафар, Тошкент шаҳрида — 146 нафар, Наманган вилоятида — 21 нафар, Бухоро вилоятида — 20 нафар, Фарғона вилоятида — 2 нафар);\n322 нафари аҳоли орасида (Тошкент шаҳрида — 302 нафар, Навоий вилоятида — 9 нафар, Фарғона вилоятида — 7 нафар, Наманган вилоятида — 4 нафар) аниқланган.\nТошкент шаҳрида кун давомида 448 та ҳолат кузатилди! Бунақаси илгари ҳеч кузатилмаган (бу Тошкент шаҳрининг аввалги антирекордидан 208 тага кўп деганидир). Солиштириш учун, Қорақалпоғистон Республикаси, Андижон, Фарғона, Наманган, Жиззах, Қашқадарё, Сурхондарё, Навоий ва Хоразм вилоятларининг ҳеч бирида коронавирус кириб келгандан буён шунча касаллик аниқланмаган.\nЯнги касалланиш ҳолатларининг 302 таси аҳоли орасида қайд этилди. Тошкентда 12 июль куни аҳоли орасида 240 та касалланиш ҳолати кузатилганди. 9—12 июль кунлари Тошкент шаҳрида аниқланган касалланиш ҳолатларининг 599 таси аҳоли орасида ва бор-йўғи 8 таси карантиндагилар орасида қайд этилганди. 13 июлга келиб карантиндагилар орасида бир йўла 146 кишида коронавирус аниқланди.\nАммо аҳоли орасидаги касалланиш ҳолатлари кўпаяётганига яна бир сабаб бўлиши мумкин — коронавирусга чалинганлар билан мулоқотда бўлганларни ўз вақтида карантинга олмаслик. Бу ҳақда бир неча марта мурожаат қилганига қарамай, шифохоналар томонидан қабул қилинмаган, вафотидан кейин эса Соғлиқни сақлаш вазирлиги томонидан «вақтида мурожаат қилмай, уйида даволанган» деб айтилган беморнинг яқини «Дарё»га сўзлаб берди.\nНаманган вилоятида аниқланган 25 та ҳолатнинг 21 таси коронавирусга чалинганлар билан мулоқотда бўлиб, карантинга олинганлар орасида, 4 таси аҳоли орасида қайд этилди. Бир кун олдин ҳам вилоятда 25 кишида касаллик аниқланганди. 9 ва 10 июль кунлари эса 24 тадан ҳолат қайд этилганди. Наманганда жами касалланиш ҳолатларининг 128 таси ёки 30 фоизи июль ойида кузатилди.\nБухоро вилоятида қайд этилган 20 та ҳолатнинг бари карантиндагилар орасида аниқланди. Вилоятда охирги марта бир кунлик касалланишлар сони 1 май куни 20 тага етганди. Июль ойида Бухорода коронавирусга чалинганлар сони 70 нафарга кўпайди.\nНавоий вилоятида аниқланган 9 та ҳолатнинг барчаси аҳоли орасида қайд этилди. Вилоятда 11 июндан бери илк марта аҳоли орасида янги касалланиш ҳолатлари аниқланмоқда. Ўшанда аҳоли орасидаги 18 кишида касаллик қайд этилганидан сўнг вилоятда 13 июлгача яна 73 кишида коронавирус аниқланди. Бироқ уларнинг бари коронавирусга чалинганлар билан мулоқотда бўлиб, карантинга олинганлар орасида қайд этилди. 13 июль куни аҳоли орасида қайд этилган 9 та ҳолат Халқ банкининг ходимларида аниқланган. Нурота филиалида 8 ходимнинг, Навоий шаҳар филиалида 1 нафар ходимнинг COVID-19’га топширган тести ижобий чиққан. Ушбу филиаллар ва банкнинг Андижон вилояти Куйганёр филиали (бу ерда ҳам бир ходимда коронавирус аниқланган) ҳам карантинга олинган.\nФарғона вилоятида қайд этилган 9 та ҳолатнинг 2 таси карантиндагилар орасида, 7 таси аҳоли орасида аниқланди. Бир ҳафта олдин вилоятга коронавирус қайтганди. Ўшандан кейин вилоятда 9 ва 10 июль кунлари ҳам янги касалланиш ҳолатлари кузатилган ва бу кунларда, жумладан, 13 июль куни ҳам аҳоли орасида коронавирус аниқланди. Аммо 6 июль куни аҳоли орасида қайд этилган 3 та ҳолатга изоҳ берган Коронавирус кириб келиши ва тарқалишининг олдини олишни мувофиқлаштирувчи Фарғона вилояти штаби вилоят ҳудудида касаллик юқтирилганини рад этиб, инфекция 2 нафар фуқарога Тошкент шаҳрида, 1 нафар фуқарога Самарқандда юққан деган хулосага келганди.\nТошкент вилоятида июль ойининг бошидан 7 июлгача аҳоли орасида 78 кишида касаллик аниқланди. Бироқ шундан сўнг ҳозиргача аҳоли орасида ҳам, коронавирусга чалинганлар билан мулоқотда бўлиб, карантинга олинганлар орасида ҳам янги ҳолатлар қайд этилмади. Тошкент вилоятида 7 июлдан сўнг фақат хориждан келиб карантинга олинганлар ва халқаро юк ташувчи машина ҳайдовчилари (булар ҳам аслида хориждан келган) орасида коронавирус аниқланмоқда. 13 июль куни ҳам хориждан келган 83 кишида коронавирус қайд этилди.\nШифохонада унга COVID-19 инфекциясининг ўта оғир кечиши, икки томонлама пневмония, нафас етишмовчилигининг 3-даражаси, ўткир юрак-қон томир етишмовчилиги ташхиси қўйилган. Шунингдек, беморда гипертония касаллигининг 2-даражаси, артериал гипертензия, қандли диабет, сурункали холетцистит каби ҳамроҳ касалликлар бўлган.\nШифокорлар томонидан стандартлар асосида ўтказилган реанимацион муолажаларга қарамасдан бемор ўткир нафас ва юрак-қон томир етишмовчилигидан вафот этган. 67 ёшли аёл коронавирус асоратларидан вафот этган Тошкент вилоятидаги тўртинчи, Ўзбекистондаги 61-бемор бўлди.\nУнга COVID-19 инфекцияси ўта оғир кечиши, икки томонлама пневмония ташхиси қўйилган. Касаллик нафас ва ўткир юрак-қон томир етишмовчилиги билан кечган.\nБеморнинг аҳволи кескин оғирлашиб, у ўткир нафас ва юрак-қон томир етишмовчилигидан вафот этган. 65 ёшли аёл коронавирус асоратларидан вафот этган Тошкент вилоятидаги бешинчи, Ўзбекистондаги 62-бемор бўлди.\nБ.Э.га COVID-19 инфекцияси оғир кечиши ҳамда инсульт ташхиси қўйилган. Хасталик мия шиши, ўткир нафас ва юрак-қон томир етишмовчилиги ҳамда кома асоратлари билан кечган. Бемор бундан аввал, бир неча йиллардан буён гипертония, қандли диабет билан оғриган, 2019 йилда инсультни ўтказган.\nШифокорлар томонидан стандартлар асосида ўтказилган реанимацион муолажаларга қарамасдан беморнинг аҳволи кескин оғирлашган ва у ўткир нафас ва юрак-қон томир етишмовчилигидан вафот этган. 65 ёшли эркак коронавирус асоратларидан вафот этган Тошкент вилоятидаги олтинчи, Ўзбекистондаги 63-бемор бўлди.\nАйни пайтда тиббиёт муассасаларида даволанаётган 5498 нафар бемордан 45 нафари оғир, 7 нафари эса ўта оғир аҳволда. Бир кун аввал аҳволи оғир беморлар 43 нафарни, аҳволи ўта оғир беморлар 7 нафарни ташкил этаётганди. 11 июлдан бери аҳволи ўта оғир беморлар сони ўзгаришсиз қолмоқда. Аммо 12 июлда ҳам, 13 июлда ҳам 3 нафардан бемор вафот этди.\n13 июль куни 178 нафар фуқаро коронавирусдан соғайди. Улардан 164 нафари Тошкент шаҳри ва 14 нафари Наманган вилоятидаги тиббиёт муассасаларида шифо топди. Касалликдан соғайган беморлар сони 8000 нафардан ошди. Уч кундан буён касалликдан тузалаётган беморлар сони 200 нафарга етмаяпти.\nМаълумот учун, 5 июлдан бошлаб Ўзбекистонда коронавирус инфекцияси аломатсиз кечаётган беморлар уй шароитида даволаниши мумкин, ушбу йўналишда йўриқнома ва эслатмалар ҳам эълон қилинган.\nҲозирда касаллик қайд этилган жами 13 591 нафар бемордан 8030 нафари соғайиб, даволаниш кўрсаткичи 59 фоизни ташкил этмоқда. Тўрт кундан буён бу борадаги кўрсаткичлар 1 фоиздан тушиб бормоқда. 1 майдан сўнг шу кунгача даволаниш кўрсаткичи бирон марта 60 фоиздан паст бўлмаганди.\nАйни пайтда 5498 нафар бемордан 4598 нафари Тошкент шаҳри ва вилоятида даволанмоқда. Фарғонада 18, Хоразмда 21, Жиззахда 28, Навоийда 48, Сурхондарёда 51, Қорақалпоғистонда 57, Бухорода 60, Наманганда 110, Самарқандда 133, Андижонда 172 ва Қашқадарёда 202 нафар бемор қолди.\nҲозирда Ўзбекистонда уй карантинида 51 555 нафар, стационар карантинда эса 23 860 нафар фуқаро тиббий кузатувда бўлиб турибди. Бир кун ичида уй карантинидагилар сони 1302 нафарга кўпайган бўлса, стационар карантиндагилар сони 1622 нафарга камайди.\n23:48, 05.06.2020 247943\n23:44, 07.06.2020 233530\n13:46 Бугун 3857\n13:31 Бугун 7571\n13:16 Бугун 8106\n13:00 Бугун 10532\n22:11, 06.08.2020 152614\n23:58, 06.08.2020 128392\n00:15 Бугун 121001\n19:03, 07.08.2020 113059


Москвада ёғингарчилик миқдори бўйича рекордлар янгиланмоқда\n13:43 / 12.11.2016\nРоссия пойтахтида ёғингарчилик бўйича навбатдаги рекорд кўрсаткич ўрнатилди. Шу билан ойлик меъёр ҳам кўтарилди, деб хабар қилмоқда РИА Новости агентлиги "Фобос" метеомарказига таянган ҳолда.\n11 ноябрь куни кундузи ёққан кучли ёмғир кечга бориб қорга айланган ва ярим тунгача давом этган. "Бир кун давомида ёққан ёғингарчилик миқдори рекордни ортда қолдирди. 1969 йилда, бир кунда 13,5 мм ёғин ёққан бўлса, эндиликда бу кўрсаткич 25 ммни ташкил этмоқда", - дейилади "Фобос" маркази хабарида.\nТаъкидланишича, шу билан ноябрь ойининг 58 ммга тенг бўлган меъёриий кўрсаткичи аллақачон ортда қолдирилган. 11 ноябрдаги ёғингарчилик ҳисобига Москвада шу пайтгача ойлик меъёрнинг 130 фоизи, яъни 74 ммга тенг ёғин ёққан.\nРоссия Москва рекорд ёғингарчилик


Қонунчилик палатасининг ЕОИИ бўйича қарори жамоатчилик томонидан қизғин муҳокама этилмоқда - Халқ сўзи\n22:13 01 Май 2020 Сиёсат\nУнда Ўзбекистон Республикасининг Евроосиё иқтисодий иттифоқида “кузатувчи давлат” мақомида иштирок этиши мақсадга мувофиқ, деб топилди ҳамда парламент қуйи палатасининг тегишли қарори қабул қилинди. Ҳозирда Қонунчилик палатасининг мазкур қарори кенг жамоатчилик томонидан қизғин муҳокама қилинмоқда. Юртдошлармиз қуйи палатанинг мазкур қарорига нисбатан ўз муносабатларини билдирмоқдалар. Қуйида уларнинг айримлари билан танишамиз.\nФурқат РАЖАБОВ, фермер, Самарқанд тумани:\n— Бизнинг фермер хўжалигимиз асосан узумчиликка ихтисослаштирилган бўлиб, етиштирилган узумларимизни ЕОИИга аъзо мамлакатлар, хусусан, Россия ва Қозоғистонга экспорт қилиб келмоқдамиз. Очиғини тан олиб айтишим керакки, маҳсулотларимизни экспорт қилиш йўлида ҳали-ҳануз айрим қийинчиликлар мавжуд. Умид қиламизки, мамлакатимизнинг ушбу ташкилотга кузатувчи бўлиши мана шу йўлдаги муаммоларни бартараф этишга ҳар томонлама ёрдам беради.\nАдиба АХМЕДЖАНОВА, Ўзбекистон “Аграр соҳа аёллари” уюшмаси раиси, қишлоқ хўжалик фанлари номзоди:\n— Олий Мажлис Қонунчилик палатаси томонидан Ўзбекистоннинг Евроосиё иқтисодий иттифоқи билан кузатувчи давлат мақомида ҳамкорлик қилиши масаласида қабул қилинган қарорни тўлиқ қўллаб-қувватлайман. Бугунги кунда пандемиядан кейинги даврда иқтисодиётини тиклаш, маҳсулотлар экспорти ҳажмини кўпайтириш ва экспорт географиясини кенгайтириш, аҳолини иш билан таъминлаш ва турмуш фаровонлигини ошириш мамлакатимиз олдида турган энг муҳим вазифалар сирасига киради. Қонунчилик палатасининг мазкур қарори Ўзбекистон учун янги имкониятлар эшигини очишда муҳим омил бўлиб хизмат қилади.\nМаълумки, агросаноат мажмуаси ЕОИИга аъзо барча давлатлар иқтисодиётининг муҳим тармоқларидан биридир. Юртимизда мева-сабзавот ва бошқа қишлоқ хўжалик маҳсулотлари экспортининг улкан имкониятлари мавжуд. Ҳозирда ЕОИИга аъзо давлатларда бизнинг ноз-неъматларимизга бўлган талаби катта. Кузатувчи сифатида иштирок этиш аъзо давлатларнинг маҳсулотларимизга бўлган стандарт талабларига мос равишда етиштириш ва етказиб бериш имкониятини кучайтиради. Шунингдек, ушбу аъзо давлатларда қишлоқ хўжалиги соҳасида янги технологиялар, инновацион ечимларни республикамизда жорий этиш кўламини кенгайтиради.\nМамлакатимизни ЕОИИда кузатувчи сифатида иштирок этиши фуқаролик жамиятини янада ривожлантириш, бу борада илғор тажрибаларни тўплаш ва амалиётга жорий этишда ҳам, шубҳасиз, муҳим омил бўлиб хизмат қилади. Маълумки, аъзо давлатларда аёлларнинг нодавлат нотижорат ташкилотлари, шу жумладан аграр йўналишдаги ташкилотлар самарали фаолият юритиб, давлат ташкилотлари билан ҳамкорликда соҳа ривожига муносиб ҳисса қўшмоқдалар. Мамлакатимизнинг ушбу ташкилотда кузатувчи сифатида иштирок этиши бу соҳада хам интеграциялашув жараёнларини тезлаштириб, аграр соҳанинг имкониятларидан самарали фойдаланишда нодавлат нотижорат ташкилотлари ролини оширади.\nИсмоил САИФНАЗАРОВ, фалсафа фанлари доктори, профессор:\n—Бизнинг охирги 150 йиллик тарихимиз ЕОИИ мамлакатлари билан чамбарчас боғлиқдир. ЕОИИ мамлакатлари билан тарихан бир бирларимиз билан жуда аралашиб, яқинлашиб кетганмиз. Айниқса, Россия билан турли тарих синовларидан бирга ўтиб келмоқдамиз. Ҳозир ҳам Россия билан кўпгина соҳаларда, жумладан илм-фан ва таълим соҳасида яқиндан ҳамкорлик қилиб келмоқдамиз. Қолаверса, биргина меҳнат мигрантларимиз томонидан ҳар йили қарийб 4 млрд. долларлик маблағ Ўзбекистонга юборилмоқда.\n1,5 асрлик тарихни ортга қайтариб бўлмайди. Биз қўшнилар билан тикланаётган муносабатларимизни янада мустаҳкамлашимиз керак. Эски синалган ҳамкорлар билан биргаликда илгарилашимиз, алоқаларимизни кенгайтиришимиз зарур, Халқимизда “юзта янги дўстдан, битта эски дўст афзал“ деган нақл бекор айтилмаган. Шу билан бирга, биз ҳозир ўз миллий қадриятларимизни йўқотмаслик ҳаракатини қилишимиз ўта муҳим, бу эса илм-фан, таълим орқали, инновацион ривожланиш орқали амалга оширилади.\nДилшод ҚУЛМУРОДОВ, Жиззах шаҳри, Жиззах политехника институти ассистенти:\n— Мен жуда кўп кузатиб бораман Ўзбекистоннинг халқаро ташкилотлар ҳамкорлиги борасида олиб борилаётган алоқаларини, Охирги пайтлар Ўзбекистоннинг яна бир ЕОИИ халқаро ташкилот билан ҳамкорлиги бўйича турли фикрлар билдирилмоқда. Менинг фикримча, ҳозирча Ўзбекистоннинг кузатувчи мақомини олиши мақсадга мувофиқдир. Мен ўзимни соҳамдан келиб чиққан ҳолда шуни айтмоқчиманки Ўзбекистоннинг транспорт логистикаси соҳасида жуда катта имкониятларга эга бўлиб, агарда мамлакатимиз ЕОИИда кузатувчи мақомини олса нафақат ер усти транспорт логистикаси, балки дарё транспорти логистикаси соҳасини ривожлантириш бўйича ҳам кенг истиқболлар очилади. Шунингдек, ЕОИИга аъзо ва кузатувчи давлатларнинг илмий-техник ишланмалари билан ҳам биз каби ёш олимлар яқиндан танишиш имкониятини қўлга киритишимиз мумкин. Бу эса илмий-тадқиқотлар ва инновациялар соҳасидаги ривожланишга катта турки беради.


Туркия оғир зарба берувчи учувчисиз парвоз қурилмалари ишлаб чиқармоқчи\n22:23 / 12.09.2016\nТуркия оғир зарба берувчи учувчисиз парвоз қурилмалари ишлаб чиқармоқчи, деб айтди Туркия фан, саноат ва технологиялар вазири Фарук Ўзлю.\n"Бизнинг мақсад юқори сифатли қурол ва кузатув мосламалари билан жиҳозланган 3,5-4 тоннали зарба берувчи учувчисиз парвоз қурилмалари ишлаб чиқаришдан иборат", деб айтди Озлю Anadolu ахборот агентлигига берган интервьюсида.\nЎзлю яқин келажакда Туркияда ишлаб чиқарилувчи учувчисиз парвоз қурилмалари Аnka’ни Туркиянинг TURKSAT сунъий йўлдоши бошқарувига ўтказиш режаси борлигини маълум қилди. "Енгил қуролли, оғирлиги 560-600 кг бўлган бу учувчисиз парвоз қурилмалари мухолиф Озод Сурия армиясини ҳаводан қўллаб-қувватлашга қўшимча сифатида ишлатилмоқда", деб қўшимча қилди Ўзлю.\nTurkish Aerospace Industries (TAI) компаниясининг Anka лойиҳаси Туркиянинг биринчи буткул миллий ишланмаси бўлиб, 2004 йилдан Туркия қуролли кучлари бош штаби бошчилигида амалга ошириб келинади. 2013 йилда компания Туркия ҳукумати билан 10 та Anka қурилмасини етказиб бериш бўйича шартнома тузган.\nЭрдўған Россияга С-500 мажмуаларини биргаликда ишлаб чиқаришни таклиф қилди\n08:14 / 14.06.2018\nЭрдўған зарурат бўлганда С-400 қўлланиши мумкинлигини айтди\n10:15 / 13.06.2018


Қоракўл туманининг Вахим маҳаллласида Бухоро вилояти ҳокимининг аҳоли билан учрашувлари бўлиб ўтди\nУчрашув давомида одамларнинг оғирини енгил қилиш, уларни қийнаётган муаммоларни ҳал этишга кўмаклашилди. Жумладан, маҳалланинг ёзда чанг, қишда эса лой бўлиб ётадиган йўлларига шағал ётқизилди. Аҳолига тоза ичимлик суви, кўмир, газ баллон тарқатилди.\nАрзон нархдаги озиқ-маҳсулотлари савдоси ташкил этилди. Бундан ташқари аҳоли учун бепул тиббий кўрик ҳамда бир нечта давлат хизматлари сайёр тарзда кўрсатилди. Қишлоқ аҳолиси билан ўтказилган очиқ ва самимий мулоқотларда фуқароларнинг мурожаатлари атрофлича кўриб чиқилди. Вахимликларнинг мурожаатлари асосида келгуси йилда қишлоқ аҳли учун янги оилавий поликлиника, замонавий болалар боғчаси, новвойхона, савдо ва маиший хизмат кўрсатиш мажмуалари қуриб фойдаланишга топширилиши белгилаб олинди.


ЎзА - ТДПУ фаолияти нотўғри талқин қилинганлиги юзасидан муносабат\n19.09.2020 Чоп этиш версияси\nТДПУ фаолияти нотўғри талқин қилинганлиги юзасидан муносабат\nКуни кеча айрим оммавий ахборот воситалари томонидан «Адолатни тиклашга нега қаршилик қилинмоқда» мавзусидаги лавҳа эфирга узатилди.\nУшбу лавҳада Низомий номидаги Тошкент давлат педагогика университети раҳбарияти шаънига салбий таъсир кўрсатувчи тасдиқланмаган ва асоссиз хабарлар берилди.\nЛавҳа давомида университет ходими Ш.Р.ни ишга тиклаш ҳақидаги суд қарорининг ижро этилмаётганлиги ҳамда Чилонзор тумани МИБ ходимларининг Тошкент давлат педагогика университети ҳудудига киритилмаётганлиги бўйича видеотасвирлар акс этди.\nВаҳоланки, Тошкент давлат педагогика университети томонидан даъвогар Ш.Р.ни аввал эгаллаб турган кафедра мудири лавозими ёки университет тизимида унга тенг бошқа лавозим билан ишга тиклаш тўғрисидаги суднинг ижро ҳужжати амалга оширилган. Ҳозирги пайтда университет ректорининг 2020 йил 10 августдаги буйруғига асосан мазкур кафедра мудири сифатида илмий даражага эга бўлган И.И. фаолият олиб боради.\nАйни дамда университетнинг ўзида ушбу лавозимга тенг бўш жойлар мавжуд эмаслиги сабабли, Ш.Р. Тошкент давлат педагогика университетининг Хўжайли хизмат кўрсатиш ва сервис техникуми директорининг ўринбосари этиб тайинланган. Ўзбекистон Республикаси Президентининг 2019 йил 6 сентябрдаги ПФ-5812-сонли «Профессионал таълим тизимини янада такомиллаштиришга доир қўшимча чора-тадбирлар тўғрисида»ги Фармонига асосан Хўжайли хизмат кўрсатиш ва сервис техникуми Тошкент давлат педагогика университети тасарруфига берилган ва техникум унинг ажралмас қисми ҳисобланади. Ушбу лавозим ойлик иш ҳақи ва мавқеи жиҳатдан университет кафедра мудири лавозимига тенг ҳисобланади.\nУшбу ҳолат тўғрисида университет томонидан 2020 йил 17 сентябрда Чилонзор тумани МИБ бўлимига расмий хат юборилган. Ушбу жараёнга қадар ҳам бир неча марта Чилонзор тумани МИБ бўлимига Ўзбекистон Республикаси «Суд ҳужжатлари ва бошқа органлар ҳужжатларини ижро этиш тўғрисида»ги қонуннинг 33-моддасига асосан ижро ҳужжатлари муддатини узайтиришни сўраб мурожаат қилинган. Аммо Чилонзор тумани МИБ бўлими томонидан университет томонидан ёзилган хатларга ёзма жавоб берилмаган.\nШунингдек, фуқаролик ишлари бўйича Учтепа туманлараро судининг 2020 йил 20 августдаги ҳал қилув қарорига фуқаролик ишлари бўйича Тошкент шаҳар судига апелляция шикояти киритилган. Аппеляция шикоятини кўриш фуқаролик ишлари бўйича Тошкент шаҳар судида 2020 йил октябрь ойида бўлиб ўтиши белгиланган. Ушбу ҳолат бўйича университет масъуллари томонидан Чилонзор тумани МИБ бўлимига маълумот берилган. Аммо шунга қарамасдан бюро Чилонзор бўлими ижрочиси томонидан ушбу ҳолат инобатга олинмаган.\nЎзбекистон Республикасининг «Оммавий ахборот воситалари тўғрисида»ги Қонунининг 10-моддасига кўра, прокурор, терговчи ёки суриштирувчининг ёзма рухсатисиз суриштирув ёки дастлабки тергов материалларини эълон қилиш, муайян иш бўйича суд қарори чиқмасдан туриб ёки суднинг қарори қонуний кучга кирмай туриб, унинг натижаларини тахмин қилиш ёхуд судга бошқача йўл билан таъсир кўрсатиш таъқиқланади. Шунга асосан, эфирга узатилган лавҳада тўлақонли суд иши якунланмасидан туриб, судга таъсир ўтказишга уриниш ҳолати кузатилган.\nВидеолавҳада жабрланувчи сифатида кўрсатилган ходиманинг университет ректори ҳақида айтган фикрлари ҳам асосга эга эмас. Университетда илмий даражага эга бўлган ҳар қандай ходим университетнинг Илмий Кенгаши қарорига асосан эгаллаб турган лавозимидан озод этилади.\nШунингдек, университет раҳбарияти суд иши аппеляция тартибида фуқаролик ишлари бўйича Тошкент шаҳар судига оширилганлигини ҳисобга олиб, суд ишига таъсир кўрсатиши мумкин бўлган ҳар қандай ОАВга маълумот беришни рад қилгани, бу қонунни менсимаслик эмас, балки қонунга амал қилишдир. Шу ўринда ҳафтанинг ҳар сешанба куни соат 08.00-11.00 гача университет ректорининг қабул кунлари эканлигини ҳам айтиб ўтиш жоиз.\nОАВ томонидан жабрланувчи сифатида кўрсатилган ходима исми-шарифи сир сақланишини истаганлиги айтиб ўтилди. Аммо, лавҳа муаллифи бу ўринда, ишни тўлиқ ўрганмай туриб, университет ректори исм-шарифи таъкидланган, унга қарата нохолис ва ҳақиқатга тўғри келмайдиган фикрлар айтилган интервью лавҳасини эфирга узатди.\nЎзбекистон Республикаси Фуқаролик Кодексининг 100-моддасига асосан даъвогарнинг шаъни, қадр-қиммати ва ишчанлик обрўсини пастга урувчи маълумотларни ҳақиқатга тўғри келишини тасдиқлаш жавобгарнинг зиммасига юклатилган. Университет юқоридаги қонун моддасига асосан даъво аризасини очадиган бўлса, видеолавҳа муаллифи ҳамда университетнинг собиқ ходимаси қонуний жавобгарликка тортилади.\nБундан ташқари, Маъмурий жавобгарлик тўғрисидаги кодекснинг 40-моддасига кўра, туҳмат қилганлик, яъни била туриб ёлғон, бошқа бир шахсни шарманда қилувчи уйдирмаларни тарқатганлик учун энг кам иш ҳақининг йигирма бараваридан олтмиш бараваригача миқдорда жарима белгиланган.\nМуаллифнинг масалани тўлиқ ўрганмасдан, ҳуқуқий томонларини чуқур билмасдан бир томонлама ва нохолис ахборот берганлиги университетнинг ижтимоий мавқеига ва маънавий муҳитига зарар келтирди.\nЎзбекистон Республикасининг «Журналистик фаолиятини ҳимоя қилиш тўғрисида»ги қонунининг 6-моддасида журналистнинг мажбуриятлари келтирилган бўлиб, унда ўз касбига доир фаолиятни амалга ошириш чоғида журналист ўзи тайёрлаётган материалларининг тўғри ёки нотўғри эканлигини текшириши ва холис ахборот тақдим этиши, журналистларнинг касбга оид одоб-ахлоқ қоидаларига риоя этиши, шахснинг ҳуқуқлари ва эркинликларини, шаъни ва қадр-қимматини ҳурмат қилиши шарт эканлиги белгилаб қўйилган.\nПрезидентимиз Ш.Мирзиёев «Ўзбекистон Республикасида коррупцияга қарши курашиш тизимини янада такомиллаштириш чора-тадбирлари тўғрисида»ги Фармонида олий таълим тизимини «коррупциясиз соҳа»га айлантириш борасида концептуал фикрлар ўртага ташланган эди. Бугунги кунда Низомий номидаги Тошкент давлат педагогика университети раҳбарияти ҳам тизимда коррупцияга мойил, илмий ва касбий талабларга жавоб бермайдиган ходимларга нисбатан қонуний чоралар кўрмоқда.\nАфсуски баъзи ўз касбига нолойиқ ходимлар ўз хатоларини тан олишдан бош тортиб, шахсий манфаатларини устун қўйган ҳолда бирёқлама, нохолис қарашлар ва популизм орқали университетнинг ўқув ва иш жараёнига салбий таъсир этишга уринмоқда.\nШу ўринда Низомий номидаги Тошкент давлат педагогика университети жамоаси барча оммавий ахборот воситалари билан педагогик таълим соҳасида доимий ахборотлар тайёрлаш, уларни қўллаб-қувватлаш ва ҳамкорликка тайёр эканлигини маълум қилади.


Адабиёт Муаллими - 2 Июня 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nПонедельник, 17.06.2019, 16:46\nГлавная » 2019 » Июнь » 2 » Адабиёт Муаллими\nЎзининг айтишига кўра «нафис адабиёт муаллими» ўртоқ Боқижон Бақоев оғилга кириб таъби хира бўлди: сигирнинг қулоғига яна кана тушибди! Канадан ҳам кўра сигир унинг аччиғини келтирди: канани терай деса қўймайди — бошини силкийди, пишқиради.\n— Ҳайвон! Сигир эмас, ҳайвон! — деди оғилнинг эшигини қаттиқ ёпиб.\nХотини Мукаррам ҳовлида самоварга сув қуяр эди.\n— Ҳайвон! — деди Бақоев, — бу сигирни сотиб пулига чўчқа олиш керак!\n— Шаҳарда чўчқа асраш мумкин эмас, — деди Мукаррам самоварга кўмир солаётиб.\n— Нима учун? Тақиқ қилинганми? Ким айтди? Мен ай-тиб эдимми? Тўғри, мумкин эмас… албатта, мумкин эмас…\n— Уйга киринг, Ҳамида келди.\nҲамида ўн олти ёшлардаги тирик, қувноқ қиз, поччасини кўриб севиниб кетди.\n— Сиз уйда экансиз, билсам, дафтаримни олиб келар эканман… эсизгина…\nЎртоқ Боқижон Бақоевнинг таъби очилди — сигир, унинг қулоғидаги кўм-кўк кана, ғўқиллаб тумшуғи билан ариқ ёқаларини бузиб юрган чўчқа кўз олдидан кетди.\n— Техникумдан рабфакка ўтибсан, деб эшитдим, ростми? — деди.\n— Ҳимм… яхши қилибсан.\nРабфакка ўт, деб мен айтиб эдим шекилли? Ҳимм… Ауфф, зарда бўлибман… Рабфак яхши. Мен бир борган эдим. Канцеляриянинг эшигига практикум деб ёзиб қўйипти. Тўғри эмас.\nПрактикум, минимум, максимум булар ҳаммаси лотинча ёки лотинчага яқин сўзлар. Мен, шахсан шундай деб биламан.\nБир оз жим қолишди.\n— Боқижон ака, — деди қиз уялиброқ, — бир нарсани сиздан сўрамоқчи эдим: биз синфда Чеховнинг «Уйқу истаги»ни ўқидик, гўдакни ўлдирган қизни суд қилмоқчимиз. Даъвогар гўдакнинг онаси — Раҳима бўлади, қораловчи — Шарифжон. Судялар ҳам бўлади. Мен қизни оқлаб, бутун гуноҳни унинг хўжайинига, ёш қизни бу қадар бераҳм эксплуатация қилган кишига қўймоқчиман. Мана шу… Шуни ёздим. Шу тўғрида сизнинг фикрингизни билмоқчиман. Чехов шундай демоқчи эмасми?\nЎртоқ Бақоев ўйлаб туриб, сўради:\n— Нафис адабиёт дарсини сизларга ким беради? Ҳакимов? Ахмоқ одам! Ўз устида ишламайди. Савол аломати ҳаммавақт«ми» дан кейин қўйилади десам, кулади. Гап бунда ҳам эмас…\nМукаррам самовар кўтариб кирди. Ҳамида ирғиб туриб, самоварни опасининг қўлидан олди ва столга қўйди. У, ҳомиладор хотинга самовар кўтартириб, қараб ўтирган поччасидан ўпкаламоқчи эди, бироқ уялди, индамади. Ўртоқ Боқижон Бақоев жуда чанқаб турган экан, устма-уст тўрт пиёла чой ичди ва терлади.\n— Чучварадан кейин чой жуда яхши кетади-да, — деди юзидаги терни артиб, — Ҳимм…\nсоқол ҳам ўсипти, сартарош бўлмаса одамлар маймун бўлиб кетар эди. Маймун, жуни тўкилиб, одам бўлган. Бу ҳақда Энгелснинг фикри бор…\n— Ҳалигини айтмадингиз, Боқижон ака, — деди қиз, — Чехов шундай демоқчи эмасми?\nЎртоқ Бақоев яна бир пиёла чой сўради.\n— Чеховми? Ҳимм… буржуазия реализми тўғрисида сўзлаганда, энг аввал унинг объектига диққат қилиш керак. Буржуазия реалистлари тушунган, улар акс эгтирган объектив воқеликни англаш лозим бўлади. Турган гапки, Чеховнинг ижоди бошдан-оёқ, бутун моҳияти билан илк буржуазия реализми, яъни… ҳимм… Мукаррам, товуққа мояк қўйдингми? Қўйиш керак, бўлмаса дайди бўлиб кетади… Тавба, товуқдан аҳмоқ жонивор йўқ — мояк қўйсанг туғади! Нима гучун мояк қўйсанг туғади? Хўроз нима учун саҳарда қичқиради? Ажойиб психология! Биология ўқийсизларми?\nҲамида биологиядан нималар ўқиганини, бу ўқиш йи-лида яна нималар ўтилажагини сўзлаб берди ва ўзининг оқлаш нутқида физиологик асослар ҳам кўрсатиш нияти бор эканини айтиб, яна сўзни Чехов устига бурди.\n— Ҳимм… — деди Бақоев, — Чехов тўғрисида ўзимнинг фикрим бор. Бошқалар нима деса десин, ҳар ҳолда унинг дунёга қарашида… Унинг дунёга қараши Пушкин ва Лермонтовларнинг дунёга қарашидан фарқ қилади. Бир давр, бир синф, бир мамлакат ёзувчилари бўлишларига қарамасдан, мутлақо фарқ қилади! — Чехов Пушкин билан бир даврда яшаган эмас-ку, — деди Мукаррам, — бизнинг кутубхонада унинг Максим Горкий билан олдирган сурати бор. Чехов 1904 йилда ўлган бўлса керак.\nЎртоқ Бақоев бир оз ўнғайсизланди.\n— Сизлар қайси Чехов тўғрисида гапираётибсизлар? Чойдан қуй!.. Бу Чехов ҳақидами?\nТўғри, бу 1904 йилнинг биринчи ярмидами, иккинчи ярмидами ўлган… Бошқа рўмолча бер, бундан пиёз ҳиди келаётипти. Мен ана у Чехов, илк буржуазия реализмининг намояндаси бўлган Чехов ҳақида сўзлаётибман.\n— «Уйқу истаги» қайси Чеховники? — деди Ҳамида.\n— Ҳеч шубҳасиз бу Чеховники. Бу нарса биринчи марта «Современник» журналида босилган.\nШундан кейин ўртоқ Боқижон Бақоев узундан-узоқ сўзлаб кетди. Унинг нима тўғрида сўзлаётганини Ҳамида билмас эди. Детирдинг деган аллақандай машҳур танқидчи Шеллинг деган ёзувчига «сен дастёрга зор бўлгунча ўғлинг дастёр бўлади» деб хат ёзган; Маркс Добролюбовни Меринг билан бир қаторга қўйган; Стендинг деган аллақандай бир драматург ўлар чогида Демпинг деган бир танқидчига: «Агар бутун жониворларни худо яратган бўлса, мен унинг завқига қойил эмасман, эчкэмар ҳам жонивор бўлдими?» деган…\nҲамиданинг боши оғирлашиб кетди; икки марта секин, оғзини очмасдан эснади.\nҲамида мезбонлар билан хайрлашиб кўчага чиққанда қоронғи тушган эди; «Уйқу истаги» тўғрисида поччасидан ҳеч қандай фикр ололмади. Унинг сўзларидан нима олгани ҳақида ўзига ҳисоб берар экан, ғувиллаб турган бошида шун-дан бошқа ҳеч нарса йўқ эди: практикум, минимум, максимум; Детирдинг, Стендинг, Шеллинг, Меринг, Демпинг…


“Мэтью” довули пайтида камида 110 киши ҳалок бўлди\n15 декабр 2019, Тошкент вақти: 10:40\nГаитида юз берган“Мэтью” довули.\nКариб бассейнидаги давлатларда юз берган “Мэтью” довули пайтида ҳалок бўлганлар сони 110 кишидан ошиб кетди.\nReuters агентлигининг пайшанба куни билдиришича, ҳалок бўлганларнинг юздан ортиқроғи Гаити ватандошидир. Кўпчилик довул оқибатида дарахтларнинг қўпорилиши, сув тошқинлари ва биноларнингг вайрон бўлиши ортидан ҳалок бўлган.\nГаити ва Багама оролларида қутурган довул ҳозир АҚШнинг шимолий соҳилбўйи ҳудудларига қараб кетмоқда. АҚШнинг Флорида, Жоржия, Жанубий ва Шимолий Каролина штатларида фавқулодда ҳолат эълон қилинди. Шимолий соҳилбўйи ҳудудидан икки миллиондан ортиқ одам эвакуация қилинди.\nАҚШдаги Довулларни ўрганиш марказига кўра, “Мэтью” Атлантикада 2007 йилдан бери юз берган довулларнинг энг кучлисидир.


12 Апр 2019 2877\nЎзбекистон Республикаси Президенти Шавкат Мирзиёев 12 апрель куни Ўмон Султонлиги, Қирғизистон Республикаси, Туркия Республикаси, Индонезия Республикаси ва Қозоғистон Республикасининг мамлакатимиздаги Фавқулодда ва мухтор элчилари этиб тайинланган Аҳмад бин Саид ал-Касирий, Ибрагим Жунусов, Меҳмет Суреййа Эр,\nСунарио Картадината ҳамда Дархан Сатибалдидан ишонч ёрлиқларини қабул қилди.\nДавлатимиз раҳбари элчиларни самимий табриклаб, уларга масъулиятли дипломатик миссияни бажаришда муваффақиятлар тилади.\nБугунги кунда Ўзбекистонда Ҳаракатлар стратегияси асосида мамлакат ҳаётининг барча жабҳаларида демократик давлат барпо этиш ва кучли фуқаролик жамиятини шакллантириш, иқтисодиётни модернизация қилиш ва либераллаштиришга қаратилган кенг кўламли ислоҳотлар амалга оширилаётгани қайд этилди.\nХусусан, 2019 йил мамлакатимизда «Фаол инвестициялар ва ижтимоий ривожланиш йили» деб номлангани муносабати билан қабул қилинган давлат дастури амалга оширилмоқда.\nЎзбекистон ташқи сиёсатида ҳам туб ўзгаришлар рўй бермоқда. Бугун халқаро майдонда мамлакатимизга очиқ, ишончли ва истиқболли ҳамкор сифатида қаралмоқда.\nАсосий эътибор Марказий Осиё давлатлари билан анъанавий дўстлик, яхши қўшничилик ва стратегик шериклик муносабатларини мустаҳкамлашга қаратилмоқда. Очиқ ва конструктив мулоқот йўлга қўйилгани туфайли минтақада ўзаро ишонч ва англашув муҳити шаклланиб, минтақавий аҳамиятга молик долзарб масалаларни ҳал этишда катта натижаларга эришилди.\nАйни пайтда Ўзбекистон бошқа мамлакатлар билан ҳам ўзаро манфаатли ва самарали ҳамкорликни жадал ривожлантирмоқда.\nПрезидентимиз Шавкат Мирзиёев ишонч ёрлиқларини топшириш маросимидаги нутқида янги элчилар вакиллик қилаётган давлатлар билан кўп қиррали ҳамкорликнинг муҳим йўналишларига тўхталиб ўтди.\nБиз Ўмонни ўз минтақасида ва араб-мусулмон оламида муносиб ўринга эга, чуқур ўйланган ташқи сиёсат олиб бораётган мамлакат сифатида эътироф этамиз, деди давлатимиз раҳбари.\nПрезидентимиз кейинги йилларда давлат раҳбарлари даражасида очиқ ва ишончга асосланган мулоқот ўрнатилгани, самарали Ўзбекистон-Қирғизистон стратегик шериклик муносабатлари жадал ривожланиб бораётганини катта мамнуният билан қайд этди.\nБиргаликдаги саъй-ҳаракатлар билан мамлакатларимиз ўртасидаги узоқ муддатли шериклик бундан буён ҳам изчил мустаҳкамланиб боришига ишонч билдирилди.\nТуркия катта сиёсий, иқтисодий ва интеллектуал салоҳиятга эга давлат. Кейинги пайтда Ўзбекистон Республикаси ва Туркия Республикасининг ўзapo ҳурматга асосланган кўп қиррали алоқалари стратегик шериклик даражасига кўтарилди.\nПрезидент Шавкат Мирзиёев 2017 йилда Туркияга амалга оширган давлат ташрифи ҳамда Туркия Президенти Режеп Таййип Эрдоғаннинг ўтган йилги Ўзбекистонга давлат ташрифи ҳамкорликни мутлақо янги босқичга олиб чиқди.\nИндонезия Ўзбекистоннинг Жануби-Шарқий Осиёдаги анъанавий дўстона ҳамкори. Бизни маънавий-диний қадриятлар муштараклиги боғлаб туради.\nМамлакатларимиз ўртасида товар айирбошлаш ҳажми ўсиб бормоқда, турли тармоқларда, жумладан, зиёрат туризми соҳасида қўшма дастур ва лойиҳалар амалга оширилмоқда.\nДавлатимиз раҳбари Қозоғистоннинг Биринчи Президенти Нурсултон Назарбоев билан ўрнатилган ишончли ва самимий мулоқотни алоҳида қайд этди.\nҚозоғистон Республикаси Президенти Қасим-Жомарт Тоқаевнинг жорий йил 14-15 апрель кунлари Ўзбекистонга бўлажак биринчи давлат ташрифи стратегик шерикликни кенгайтиришига ишонч билдирилди.\nПрезидентимиз янги тайинланган элчилар профессионал ва ҳаётий тажрибаси, бой билими билан мамлакатларимиз ўртасидаги дўстона муносабатлар ва ўзаро манфаатли ҳамкорликни мустаҳкамлашга қаратилган дипломатик фаолиятини муваффақиятли амалга оширишига умид билдирди.\nЎз навбатида, элчилар самимий қабул учун давлатимиз раҳбарига миннатдорлик билдириб, Ўзбекистон билан кенг кўламли ҳамкорлик ва самарали шерикликни янада ривожлантиришга бор куч-ғайратини сафарбар қилишини қайд этдилар.


Тартибсизлик, мавҳумлик ва жанжаллар. Карантин кундалиги - Zamin.uz\n1. Тартибсизлик. Ҳар қадамда тартибсизлик ва мавҳумлик;\n2. Каталакдек контейнерда вирусдан сақланишда энг муҳим ҳисобланган жиҳат – масофа сақлашнинг иложи йўқ;\n3. Дезинфекция учун ҳеч нима берилмайди. Ўзингиз билан ниқоб, антисептик олинг;\n4. Йўлингизда учраган ҳамма ўзини бошлиқдай тутади, лекин ҳеч нимани билмайди. Ҳаммасининг кўнгли нозик. Аниқ саволларга жавоб йўқ;\n5. Аниқ масъуллардан ҳеч кимни тополмайсиз. Блок, зона назоратчиси, каттасига чиқишнинг иложи йўқ;\n6. Зонага тушсангиз, кейин меҳмонхонага кўча олмайсиз. «Замин» янгиликларини «Вконтакти»да кузатиб боринг\nЎртасаройдаги карантин марказида ўзини осган фуқарода коронавирус аниқланмади\n22-06-2020, 17:50, Жамият\n21-03-2020, 20:54, Жамият


Хитой Эронга қарши янги санкцияларга қарши\nХитой Ташқи ишлар вазири Янг Ечи Теҳронга нисбатан янги санкцияларни қўллаш масаласини муҳокама қилиш Эрон ядровий дастури юзасидан қилинаётган дипломатик уринишларга путур етказиши мумкинлиги хусусида огоҳлантирди.\nЖорий ҳафта бошида Эрон президенти Маҳмуд Аҳмадийнажод қудратли давлатлар ва БМТ агентлиги талаб қилганидек Теҳрон ўз уранини қайта ишлаш учун хорижга юборишга тайёр эканини эълон қилди.\nСўнгги пайтда Ғарб давлатлари Эронни бу давлатга нисбатан янги санкциялар қўлланилиши мумкинлигидан огоҳлантириб келаётган эди.\nТеҳрон ўз дастури тинчлик мақсадларга йўналтирилганини таъкидлашига қарамай, Ғарб давлатлари Эронни ядровий қурол ишлаб чиқаришга уринаётганликда айблаб келмоқда.\nАйни пайтда Хитой Ташқи ишлар вазири “ҳозир санкцияларни муҳокама қилиш вақти эмас, зотан бу ҳаракатлар дипломатик уринишларимизга тўсиқ яратиши мумкин”, дея таъкидлади.


«Марҳабо, эй ҳасанот! Хуш келибсан!»\n21:50 / 18.03.2017 2305 pdf Ўқиш режими + -\nОдамлар сен ҳақингда ёмон сўз айтса, Ҳасан Басрийнинг айтганларини айтгин:\n«Марҳабо, эй ўзим қилмаган, машаққатини тортмаган, миннат ҳам, риё ҳам аралашмаган ҳасанот! Хуш келибсан!»\n02:30 / 19.03.2017 3549\n03:10 / 19.03.2017 5881\nБир кимса сабабли дунёдан нафратланган киши худди суваракдан қутулиш учун бутун уйига ўт қўйган кишига ўхшайди.\n939 07:21 / 19.10.2018\nКунлар ўтган сари рўза...\nКунлар ўтган сари рўза ҳам гўё динга алоқаси йўқдек оддий кунларга ўхшаб кетмоқда. Тонггача алвон хил таомлар еб, куракда турмайдиган гапларни гаплашиб давоми...\n2007 03:14 / 14.06.2017\nОта-онага истиғфор айтишнинг фазилати\nОтаонага истиғфор айтишнинг фазилати Киши жаннатдаги даражаси кўтарилганини кўриб, .Булар менга қаердан келди, дейди. Шунда унга .Фарзандингнинг сенга айтган истиғфори сабабли даражанг кўтарилди,, дейилади.\n2404 06:00 / 10.09.2018\nРамазон ҳикматлари 12-қисм\nАгар рамазон ойи кирса имом Зуҳрий Ушбу рамазон ойи Қуръон тиловат қилинадиган ва овқат улашиладиган ой , деб айтардилар.\n1993 01:14 / 31.05.2017


ҚҚС тўлайдиган чакана савдо корхонаси сотиш баҳоси бўйича товарлар ҳисобини юритади. Сотиб олинган ва ҳисобга қабул қилинган товарлар қиймати 2980-«Савдо устамаси» счётида акс эттириладиган устама суммасига оширилади.\n2980-счётда ҚҚС суммаси ҳисобга олинадими?\nҚҚСни ҳисобга олган ҳолда сотиш баҳоси бўйича товарларни кирим қилиш ва сотиш қайси бухгалтерия проводкалари билан расмийлаштирилади?\n– Товарларни ҳисобга олиш чоғида 4-сон БҲМС «Товар-моддий захиралар» (АВ томонидан 17.07.2006 йилда 1595-сон билан рўйхатдан ўтказилган) ва 21-сон БҲМС «Хўжалик юритувчи субъектлар молиявий-хўжалик фаолиятининг бухгалтерия ҳисоби счётлари режаси ва уни қўллаш бўйича Йўриқнома»га (АВ томонидан 23.10.2002 йилда 1181-сон билан рўйхатдан ўтказилган) амал қилиш лозим.\nЧакана савдо корхоналарида товарларнинг мавжудлиги ва ҳаракати 2920-«Чакана савдодаги товарлар» субсчётида ҳисобга олинади (Йўриқноманинг 146-банди, 21-сон БҲМСга 2-илова).\nСавдо корхоналарига олинган товарларни сотиш баҳосида устамаларни алоҳида ҳисобга олган ҳолда, 2980-«Савдо устамаси» счётида ҳисобга олишга рухсат этилади (Йўриқноманинг 152-банди).\nТоварлар сотиш баҳосида кирим қилинганда 2980-«Савдо устамаси» счёти савдо устамаси суммасига кредитланади, 2920-«Чакана савдодаги товарлар» счёти эса савдо устамаси суммасига дебетланади.\nСотилган товарлар бўйича савдо устамасининг сотилган товарларга тўғри келадиган қисми 2980-«Савдо устамаси» счётининг дебетида ва 9120-«Сотилган товарларнинг таннархи» счётининг кредитида акс эттирилади.\nМИСОЛ. 20%лик ставка бўйича 12 000 сўмлик товарлар сотиб олинди, шу жумладан ҚҚС – 2 000 сўм. ҚҚСсиз товар баҳоси - 10 000 сўм.\nТоварларга устама (ҚҚСсиз)15% миқдорида белгиланди ва 1 500 сўмни (10 000 х 15%) ташкил қилди.\nТоварларнинг сотиш баҳосига киритиладиган ҚҚС суммаси 2 300 сўмни ((10 000 + 1 500) x 20%) ташкил қилади.\nУмумий савдо устамаси суммаси - 3 800 сўм (1 500 + 2 300).\nШу тариқа, товарларнинг сотиш баҳоси 13 800 сўмни (10 000 + 3 800) ташкил қилади.\nБалансда товарлар 13 800 сўмга тенг сотиш баҳоси бўйича ҚҚС ҳисобга олинган 3 800 сўмлик устама билан акс эттирилади.\nУшбу товарни сотиш чоғида:\nчиқиб кетган товарлар таннархи суммаси сотиш баҳоси – 13 800 сўм бўйича ҳисобдан чиқарилади;\nшунингдек савдо устамаси суммаси – 3 800 сўм ҳисобдан чиқарилади.\nТоварларни сотишдан тушум 11 500 сўмни (13 800 х 100 / 120) ташкил қилади.\nСотилган товарлар бўйича ҚҚС – 2 300 сўм (13 800 х 20 / 120) ҳисобланади.\nБюджетга тўланиши лозим бўлган ҚҚС – 300 сўм (2 300 – 2 000).\nМазкур операциялар бўйича бухгалтерия проводкалари қуйидагича бўлади:\n21-сон БҲМСга мувофиқ хўжалик операциясининг мазмуни\nТоварлар сотиб олиш\nЕтказиб берувчилардан товарлар олинди\nОлинган товарлар бўйича ҚҚС ажратиб кўрсатилди\nҚҚСни ҳисобга олган ҳолда товарларга 15% савдо устамаси ҳисобланади\nСотиш баҳоси бўйича сотилган товарлар таннархи ҳисобдан чиқарилди\n2920- «Чакана савдодаги товарлар»\nСотилган савдо устамаси ҳисобдан чиқарилди\nТоварлар харидорларга сотилди\nСотилган товарлар бўйича ҚҚС ажратиб кўрсатилди\nТўланган ҚҚС ҳисобга киритилди\n4410-«Бюджетга солиқлар ва бошқа мажбурий тўловлар бўйича бўнак тўловлари (турлари бўйича)»\n2020-01-24 23:27:35, Гость_:


Microsoft Apple Music`га рақобатчи сифатида Groove Music иловасини тақдим этади\n15:10 / 07.07.2015\nMicrosoft компанияси ўзининг Windows 10 операцион тизими учун махсус мусиқий Groove Music иловасини тақдим этади. Бу ҳақда компания блогида хабар тарқатилган.\nМазкур хизмат тури фойдаланувчилар учун худди Apple Music каби мусиқаларни рекламаларсиз эшитиш имкониятини беради. Мазкур хизмат кутубхонасида 40 млн.дан ортиқ эшитиш мумкин бўлган мусиқалар жойлашган бўлади.\nМазкур хизматдан фойдаланишнинг ойлик хизмат ҳақи 9,99 доллар, ёки йиллик 99 долларни ташкил қилади. Groove Music хизматидан бир вақтнинг ўзида тўрттагача қурилмадан фойдаланиш мумкин бўлади. Шунингдек, Microsoft ҳозирда мазкур илова хизмат турининг Windows, Xbox, Android ва iOS версияларини ҳам чиқаришни режалаштирмоқда.


Ёшлар ва илм — KUKALDOSH.UZ\n13.03.2018 / - Мақолалар, Янгиликлар\nАллоҳ таоло шундай марҳамат қилади: “Албатта, улар Роббиларига иймон келтирган йигитлардир. Ва Биз уларга янада зиёда ҳидоят бердик” (Каҳф сураси 13-оят).\nИлмга чақирадиган, унга қизиқтирадиган ва илм аҳлини мақтайдиган Қуръон оятлари бисёр. Хоссатан, Қуръони каримда бу борада 600 дан ортиқ оятлар бор.\nАллоҳ таоло Пайғамбаримиз соллаллоҳу алайҳи васалламга илк нозил қилган сура бўлмиш “Алақ” сурасини “Иқро”, яъни “Ўқи” деган хитоб билан бошлаган. Бу эса илмнинг даражаси қандай улуғ эканлигини кўрсатади. Зеро, ўқиш илмга етказадиган муҳим воситадир.\nИлм ва уламоларнинг фазли ҳақида келган кўплаб ҳадисларни учратишимиз мумкин.\nЖумладан, Абу Дардо розияллоҳу анҳу Расулуллоҳ саллоллоҳу алайҳи васалламдан шундай ривоят қиладилар: “Ким илм талаб қилиб бир йўлни тутса, Аллоҳ уни жаннат йўлларидан бир йўлга йўллаб қўяди. Албатта фаришталар илм талаб қилувчидан рози бўлиб қанотларини унга ёядилар. Олим учун осмонлару ердаги жонзотлар ва сувдаги балиқлар ҳам истиғфор айтади. Албатта, олимнинг обиднинг устидаги фазли тўлин ой чиққан тундаги ойнинг бошқа юлдузларга бўлган фазли кабидир. Батаҳқиқ, уламолар пайғамбарларнинг меросхўрларидир. Албатта пайғамбарлар динорни ҳам, дирҳамни ҳам мерос қолдирмаганлар, улар илмни мерос қолдирганлар. Ким ана ўшани олса, улкан насибани олган бўлади”.\nОддий қилиб айтганда, инсонлар илм йўлида бардавом бўлишса юксаладилар, илмдан юз ўгирсалар хорлик ва ҳалокатга юз тутадилар.\nИлм устунсиз уйнинг ҳам қаддин кўтарар,\nЖаҳолат иззат ва шараф уйин қулатар\nМусулмонлар қадимдан илм-фаннинг турли соҳаларида юксак чўққиларни забт этганлар.\nМуҳаммад ибн Жобир Синон ал-Баттоний – “тригонометрия” илмига асос солган;\nАббос ибн Фирнос – осмонда парвоз қиладиган энг биринчи қурилмани ихтиро қилган;\nИбн ал-Ҳайсам – “оптик физика” илми асосчиси;\nИбн Сино – табобат илмининг буюк намояндаси бўлиш билан бирга, геология фани асосчиси;\nАбулқосим аз-Заҳровий – Европа жарроҳлик илмининг асосчиси;\nАл-Идрисий – ерни илк марта шар шаклида тавсифлаган олим;\nИбн Байтор – буюк биологик олим;\nИбн Нафис –кичик қон айланиш доирасини кашф этган;\nИбн Холдун – иқтисодиёт фанига асос солган олим;\nАбу бакр ар-Розий – қизамиқ ва сувчечак ҳақида тўлиқ маълумот берган, ҳамда ирсий касалликларни тадқиқ қилган олим бўлиб, касалликларни ўрганишда илк бора тажрибада ҳайвонлардан фойдаланган.\nШунингдек, Ҳожи Халифа ўзининг “Кашфуз-зунун” номли китобида жарроҳлик, анатомия, астрономия, биология, фармацевтика каби 240 дан ортиқ бир-бирини такрорламайдиган илм соҳаларида ижод қилган мусулмон олимлар ҳамда уларнинг бебаҳо асарлари номларини келтирган. Мазкур мусулмон олимлар юқоридаги илмларнинг барчасини Қуръон, ҳадис, фиқҳ ва фароиз илмларидан ташқари ўрганишган.\nАлбатта, мусулмон олимлар тарихда эришган бу каби улкан илмий муваффақиятлар ортида муқаддас динимизнинг илм олишга қаратилган бениҳоя катта эътиборини кўришимиз мумкин.\nИлм уч турли бўлади:\nАллоҳ ҳақидаги илм;\nАллоҳнинг амр ва наҳийларини билиш илми;\nАллоҳ таоло яратган мавжудотларни билиш илми.\nАллоҳ ҳақидаги илм ҳақиқат илми деб номланади. Бу илм инсонни гўзал шаклда яратиб, уни ақлли мавжудот қилиб қўйган Аллоҳ азза ва жалла билан қандай боғланишни ўргатадиган илмдир. Бундан ташқари, бу илм инсонга Аллоҳ таолони эсдан чиқармай доимо ёдда тутишни, Унга куфр келтирмай шукр қилишни ва Унга осийлик қилмай итоат этишни ўргатади. Ушбу илм илмлар ичида энг асосийси ва мусулмон шахс билиши зарур бўлган илм ҳисобланади. Зеро, илму маърифат билан Аллоҳ таолони топган киши барча нарсани топган бўлади. У зотни йўқотган киши эса барча нарсани йўқотган кабидир!\nАллоҳ таолонинг буйруқ ва қайтариқларини билиш илми эса шариат илми деб аталади. Ушбу илм Аллоҳ таолонинг буйруқлари, қайтариқлари, ҳалол ва ҳаром қилган нарсалари ҳамда Қуръон ва суннатни билишдан иборат. Шариат илми бу дин демакдир. Мусулмон киши шариат илмига қанчалик яқин бўлса, дини ислоҳ бўлади. Аксинча, шариат илмидан узоқлашгани сари, дини ҳам фасод бўлади. Ҳар қанча дунёвий илмларни ўрганмасин, инсон шариат илмларидан узоқ бўлса, ўрганган илмини яхшилик йўлида қўлламайди.\nУчинчи тур: Аллоҳ таоло яратган барча мавжудотлар ҳақидаги илм. Бу борлиққа оид физика, кимё каби амалий илмларни ўз ичига олади.\nБиз юқорида айтиб ўтилган ҳар бир илмга муҳтожмиз. Чунки, бу илмлардан аввало ўзимиз, сўнгра оиламиз ва бутун мусулмон уммати фойда олади. Энг муҳими, бу илмлардан динимиз равнақ топади. Умматнинг онги ўсиб, мусулмон ўлкаларнинг ривожланиши ҳам айни мана шу илмларга боғлиқ.\nЁши улуғларимиздан эса илмли ёшларимизни қўллаб-қувватлаб туриш талаб қилинади. Умуман олганда ёшларни илмга йўналтириш, иқтидорли ёшларга эътиборли бўлиб, уларни ҳам молиявий, ҳам маънавий, ҳам ижтимоий тарафдан рағбатлантириш зарур.\nМасалан, ғарбдаги йирик компаниялар ҳам илмий изланишларни қўллаб-қувватлаб туришади. Илмли ёшларни ўз қарамоқларига олишади, уларни назорат қилиб, камчиликларини текшириб туришади.\nИмконияти кенг, бадавлат кишилар диний ёхуд дунёвий илмлар билан шуғулланадиган олим ва талабалардан биронтасининг молиявий таъминотини ўз зиммасига олса ва бу ишидан фақатгина Аллоҳ таолонинг розилигини ҳамда инсонларга манфаат етказишни ният қилса, албатта, ажрдан бебаҳра қолмайди.\nҚуйидагиларни ҳар бир киши ёдда сақлаши зарур:\nСен илмга борингни бермагунингча илм сенга бир бўлагини ҳам бермайди;\nБошқалардан ўзингни устун қўйишингга сабаб бўладиган илм алданишингдан бошқа нарса эмас;\nИнсонларни қонини тўкиш, ўлдириш учун ишлатиладиган илм жиноятнинг бир туридир;\nНа динимизга ва на дунёмизга фойда бермайдиган илм қуруқ фахр ва керилишдир;\nУниверситетда олинадиган диплом илм эмас, балки аслида унга қўйилган дастлабки қадамдир. Диплом олишни мақсаднинг якуни деб ўйлайдиган киши адашади.\nМодомики олим бошқаларга илм ўргатиб, ўз илмини зое қилмас ҳамда шогирд устозини ва ундан олган илмини ҳурмат қилар экан, уларнинг иккиси ҳам ажр ва савобда шерик бўладилар;\nШайтонга битта олим мингта обиддан кўра қаттиқроқдир;\nИлм ва сабр эгизак тушунчалардир.\nБир манбада шундай нақл келган “Илмни ўрганинглар, чунки Аллоҳ учун илм ўрганиш Аллоҳдан қўрқиш, уни талаб қилиш ибодат, унинг музокараси тасбеҳ, унинг устида баҳс қилиш эса жиҳод, уни билмаган кишига ўргатиш садақа, ўз аҳлига тарқатиш эса Аллоҳга қурбат ҳосил қилишдир. Илм ҳалол ва ҳаромни ажратишни ўргатадиган манба, жаннат йўлини ёритувчи чироқ ва нур, ёлғизликда ҳамроҳ, хурсандчилик ва қийинчиликда йўлбошловчи, душманга қарши қурол, дўстларнинг ҳузурида зийнат, ғариблар учун эса таянчдир. Аллоҳ таоло илм билан инсонларнинг даражаларини кўтаради ва жаннатда ҳам азиз қилиб қўяди.\nҚурбонлик – ўзига хос ибодат


ИШИД киллери: “100 дан ортиқ одам ўлдирдим ва бундан афсусда эмасман” - BBC News O'zbek\nСурияда етти йилдан буён фуқаролик уруши давом этмоқда. Президент Башар Ассад кучлари бир вақтнинг ўзида ҳам исёнчи гуруҳлар, ҳам Исломий Давлат жангариларига қарши курашмоқда. Мамлакатдаги Раққа шаҳри эса зиддиятнинг асосий маркази сифатида қолмоқда. Ушбу мақолада тинчликпарвар фаол йигит қандай қилиб қонли уруш жараёнларига аралашиб қолгани ва ўзи ҳам қотилга айлангани ҳақида ҳикоя қилинади.\nДиққат! Ушбу мақолада қийноққа солиш жараёнлари ўз ҳолича тасвирланган. Баъзи исмлар ўзгартирилган ёки ўчирилган.\nҲолид (исм ўзгартирилган) бир соат ичида қотилга айланиб қолмаган.\nҲаммаси олти эркакка Сурия шимолий-ғарбидаги Халаб аэродромига келишга кўрсатма берилгани ва бу ерда улар француз ўқитувчи томонидан тўппонча, снайпер милтиқлари ёрдамида одам ўлдиришга ўргатилганидан сўнг бошланди.\nЭркаклар асирга олинган одамларни ўлдириш орқали қотиллик бўйича кўникма ҳосил қила бордилар.\n"71 яшар момо ИШИД сафига қўшилмоқчи бўлган"\n'Оиламни ИШИД чангалидан халос қилиш учун $90,000 тўладим'\n«Биз асирга тушган ҳукумат аскарларидан нишон сифатида фойдаланар эдик. Уларни узоқроқ жойга қўйиб, снайпер милтиғидан нишонга олардик. Ёки бир гуруҳ асирлар қўйиб юборилар ва бошқаларига тегмаган ҳолда фақат биттасини отиб ўлдириш буюрилар эди,» ҳикоя қилади Ҳолид.\n"Қотилликларнинг катта қисми мотоциклдан амалга оширилади. Мотоциклни шеригингиз бошқаради ва сиз орқа ўриндиққа ўтириб оласиз. Сўнг қурбонингиз машинасига яқинлашиб, унга қарата ўт очасиз. Бўлди, у ҳеч қаёққа қочиб қутила олмайди."\nҲолид одамларни қандай таъқиб қилиш, яқинлашишнинг имкони бўлмаган қурбонларни қандай йўқ қилиш, бошқа қотил нишонни уриб туширишига имконият яратиш учун машиналар карвонини қандай чалғитишнинг ҳадисини олган.\nУ бундай кўникмаларга эга бўлиш учун қонли ва ноинсоний даражада ваҳшиёна йўлни босиб ўтган. Ҳукумат кучларининг 2013 йил ўрталарида Раққадан чекинишга мажбур бўлиши "Ахрор аш-Шом" гуруҳи раҳбарларига анча қўл келди. Гуруҳ ўз душманларини йўқ қилиб, шаҳар устида назорат ўрнатишга интилар эди.\nImage caption 2013 йилнинг март ойида исёнчилар Раққа устидан тўлиқ назоратни қўлга киритганинни эълон қилишди\nҲолид Раққа хавфсизлиги учун масъул бўлган айни гуруҳнинг юқори мартабали қўмондонларидан бири эди.\nБироқ Би-Би-Си билан суҳбат давомида уни 2011 йилга қадар тинчликпарвар, "бироз диндор, лекин мутаассиб бўлмаган" одам сифатида билганликлари ва зиёратлар ташкил қилиш билан шуғулланганлиги тўғрисида сўзлаб берди.\nУ 2011 йилда бошланган ҳукуматга қарши намойишларга қўшилган куни ҳақида шундай эслайди: «Қандайдир ҳурлик туйғусини туйдим. Ушбу озодлик ҳисси режимдан қўрқиш туйғуси билан қоришиб кетган эди.»\n"Биз ўзимизни мамлакатга ижобий ўзгаришлар олиб келиш, халқни озод қилиш ва Ассад ўрнига бошқа раҳбар танлаш йўлида хизмат қилаётгандек ҳис қилар эдик. Гуруҳимиз у қадар катта эмас, 25-30 кишидан иборат эди."\n'Мен ўч олишга келдим, шу сабабли ҳам қўрқмадим'\nҲолид норозилик намойишларига қўшилган илк кунларида вақти келиб қурол кўтариб юриши ҳаёлига ҳам келмаганини айтади. «Қурол кўтаришга бизда журъат етишмас эди.»\nҚурол ишлатмаётган бўлсада, хавфсизлик хизматлари тинч намойишчиларни ҳибсга олиб, қийноққа соладилар. Жумладан, Ҳолиднинг ўзи ҳам қўлга олинади.\n«Улар мени уйимда ҳибсга олиб, жиноятчилик бўлимига олиб кетишди. Сўнг сиёсий хавфсизлик, давлат хавфсизлиги каби департаментлар бўйлаб судраб юрдилар. Охирида мени марказий қамоқхонага ташладилар. Бир ойдан кейин у ердан озод этишди,» сўзлайди Ҳолид.\nImage caption Суриядаги аксилҳукумат намойишлар 2011 йили Дараъ шаҳрида бошланганди\n«Қамоққа ташлаган пайтлари белимдаги оғриқ азоб берганидан юролмай қолган эдим.»\nҲолиднинг ҳикоя қилишича, унга энг кўп азоб берган ҳукумат вакили жиноятчилик бўлими қўриқчиси бўлган экан. У Ҳолидни президент Ассад портрети олдида чўккалатиб, қуйидаги сўзларни такрорлашга мажбур қилади: "Сенинг худойинг ўлади, у эса ўлмайди. Худо ўлмоқда, Ассад эса омон қолади."\n«У ҳар куни ишга келганда мени қийноққа сола бошлашини ич-ичимдан ҳис қилиб турар эдим. У қўлларимни шифтдан осилиб тушган занжирга боғлаб қўяр, белимга қамчи билан савалар эди. Қийноққа солаётган пайтда унинг қўлида жон таслим қилишимни исташини тинмай қайтарар эди.»\n«Мен у ердан фалаж бўлиб чиқдим. Мени марказий қамоқхонага ташлаганларида аҳволимни кўрган бошқа маҳбуслар йиғидан ўзини тута олмаган эди. Мени замбилда кўтариб юрар эдилар.»\n«Мен, агар Яратган жонимни омон сақласа, ўша қўриқчини қаердан бўлса ҳам топиб, ўлдиришга онт ичдим.»\nImage caption Ҳолидни кимдир намойишлар тасвири туширилган видеода кўриб қолгач у қўлга олинган\nМарказий қамоқхонадан озод бўлган Ҳолид ҳукумат кучларига қарши қўлга қурол олишга қарор қилади. У мамлакат шимолий-шарқида жойлашган 17-захира дивизиясининг 35 аскарига Сурия армиясидан қочиб кетиши учун ёрдам беради.\nҚурол сотиб олиш учун баъзи аскарлар буюмларини ўғирлаб, пуллаб юборади.\nҲолиднинг тан олишича, намойишчиларга қарши уюштирилаётган ҳужумлар бошида турган маҳаллий амалдорларнинг бошини айлантириш мақсадида гўзал аёллар хизматидан фойдаланган. Аёллар ёрдамида тузоққа тушган амалдорларни ўлдирмай, уларни видеокамера олдида ортиқ Ассад режимига хизмат қилмаслик ҳақида онт ичишга мажбурлаган. Натижада бундай видео ёзуви тарқалган амалдорлар давлат ишидан кетишга мажбур бўлганлар.\nҲолид қўлга олган илк асирини озод қилиш эвазига 15 дона Калашников автомати ёки уларнинг баҳосига тенг нақд пул талаб қилади. Шу тариқа Ҳолиднинг илк асирлари омон қолишга муваффақ бўлганлар.\nБироқ Ҳолиднинг қўлига тушган бир одам ҳарчанд ёлворсада, ундан ҳеч қандай шафқат ололмайди. Бу ўша қўриқчи эди.\n«Мен уни топмагунимча жиноятчилик бўлимида ишлаган одамлардан у ҳақида суриштиришни тўхтатмадим. Топилгандан сўнг шерикларим билан уйигача кузатиб бориб, ўша ерда қўлга туширдик.»\n"Жиноятчилик бўлими ҳибсхонасида у менга шундай деган эди: 'Агар омадинг келиб, бу ердан омон чиқиб кетсанг ва мени қидириб топсанг, менга шафқат қилиб ўтирма.' Мен у айтгандек ҳам қилдим."\n"Мен уни марказий қамоқхона ёнидаги ташландиқ фермага олиб бордим. Аввалига гўшт майдалайдиган каттакон чопқич ёрдамида қўлларини чопдим. Қайчи билан тилини аста-секин кесиб олдим. Аммо бу мен учун етарли эмас эди."\n«У ўлдиришимни ёлвориб сўрагандан сўнг уни нариги дунёга равона қилдим. Мен ўч олишга келгандим, шу сабабли ҳам қўрқмадим.»\nФото муаллифлик ҳуқуқи MARCO LONGARI/AFP\nImage caption Ҳолид асрларининг айримларини Калашников автоматига айирбошлаган\n"«Мен уни бундай тарзда қийноққа солганимдан заррача афсусда эмасман. Қайтанга у яна тирилиб келган тақдирда ҳам яна шундай ишга қўл урган бўлар эдим.»\n«Агар одамларни қийноққа солгани учун унинг устидан арз қилганимда ва ҳукумат буни адолатли кўриб чиқишга қодир бўлганида мен бундай ваҳшийликка қўл урмаган бўлардим. Бироқ арз қилишга ярайдиган ва мени тўхтатиб қолишга қодир ҳукумат йўқ эди.»\nВоқеалар ривожи кескин тус олиб кетганидан сўнг Ҳолиднинг халқ инқилобига бўлган ишончи сўнади. Энди у ўз жонини омон сақлаш учун кураша бошлайди. Бироз вақтдан сўнг унинг ҳаёт йўли қора доғлар билан қопланади - у Исломий Давлатнинг ёлланма қотилига айланади.\n'ИШИД жангариларига жилмайиб боқдим, сўнг уларни ўлдирдим'\nДўстлик ёки хоинлик, доимий зиддият кўплаб суриялик исёнчилар бошдан ўтказадиган ҳолатдир. Улар мувозанатни сақлаш учун бир гуруҳдан бошқасига ўтишади, бугун омон қолиш учун елкама-елка курашган сафдошларини эртасига ўққа тутишади.\nШу жумладан, Ҳолид ҳам ўзига қотиллик сир-асрорларини ўргатган "Ахрор аш-Шом" гуруҳини тарк этиб, "Фронт ан-Нусра"га бориб қўшилади. Ушбу гуруҳ ўша вақтларда «Ал-Қоида»нинг Суриядаги фирқаси ҳисобланар эди.\n2014 йил бошларида Исломий Давлат кучлари исёнчиларни Раққадан ҳайдаб чиқаради. Ҳолид ва унинг бошқа сафдошлари шу вақтга қадар ИШИДни менсимай, уни «чалажон гуруҳ» деб атаб келар эдилар.\nImage caption ИШИД келганидан сўнг Раққада жиҳодчиларнинг қора байроғи кўтарилди\nЖиҳодчилар тез орада ўзининг бошни танадан жудо қилиши, калтаклашлар ва қийноқлари билан маҳаллий аҳоли ичида қўрқув уруғини сочади.\n«ИШИД жангарилари арзимаган сабаб баҳонасида оддий одамлар мулкини тортиб олар, уларни ўлдирар ёки зиндонга ташлар эди,» дейди Ҳолид.\n"Шунчаки 'О, Муҳаммад,' деб қўйсангиз ҳам улар сизни шаккокликда айблаб, ўлдирар эди. Суратга олиш, мобил телефонларидан фойдаланишга қарши жазо қўлланиларди. Сигарет чекиш эвазига зиндонга тушиш мумкин эди. Хуллас, уларнинг ягона иши ўлдириш, талаш ва зўрлаш эди."\n«Улар бегуноҳ ёш аёлни хиёнатда айблаб, болалари кўз ўнгида тошбўрон қилар эдилар. Мен фарзандларим олдида, ҳатто, товуқ сўя олмайман.»\nЖиҳодчилар пул ва юқори амаллар бериш орқали исёнчилар раҳбарларини сотиб олишади. Ҳолидга ҳам «хавфсизлик гуруҳи бошлиғи» амали таклиф қилиниб, қўл остига бир қанча жангарилар берилади. Ҳолид бундай таклифни рад этиш ўзи учун ўлим билан тугашини англагани сабабли жиҳодчилар билан тил топишишга мажбур бўлади.\n"Мен таклифни қабул қилдим. Бироқ ан-Нусра раҳбари Абу ал-Аббос мени икки томонлама жосус сифатида ишлашимни буюрди. Мен ИШИД жангариларига жилмайиб боқар, лекин яширинча уларни ўғирлаб, сўроққа тутар, сўнг ўлдирар эдим. Менинг қўлимга тушган илк жангари Исломий Давлат тайёргарлик лагери раҳбари бўлган суриялик бир эркак бўлди."\n"Мен Абу ал-Аббос топшириғи билан ИШИДга ҳам ан-Нусра ҳақида маълумот етказиб турдим. Жиҳодчилар менга ишонишлари учун маълумотларнинг баъзи қисми ишончли эди. Бу вақт ичида жангариларнинг сирларидан ҳам воқиф бўлдим."\n"Фронт ан-Нусра"нинг ИШИДга қарши жосуслик қилишидан ўзига хос сабаблар бор эди. 2013 йилда гуруҳ Исломий Давлат етакчиси Абу Бакр ал-Бағдодийнинг қўшилиш борасидаги таклифини рад этиб, бошқа исёнчи кучлар билан яқинлашади.\nҲолиднинг икки томонлама жосуслиги ўз жонига қасд қилиш билан тенг эди. Аммо бу ишдан бошқалар ўлим топди. Ҳолиднинг сўзларига кўра, у ИШИД топшириғи билан 16 нафар шахсни ўз уйида отиб кетган.\nҲолид бу қурбонларини пул эвазига динига хиёнат қилганликда айблайди. Унинг айтишича, бу одамлар "Ахрор аш-Шом" ва Озод Сурия Армияси каби Ғарб томонидан дастакланувчи кучларга сотилган.\nФото муаллифлик ҳуқуқи BULENT KILIC/AFP\nImage caption Ҳолиднинг айтишича, ИШИД уни махфий равишда одам ўлдиришга юборарди\nУнинг қурбонларидан бири исломий уламо эди. «Мен эшикни тақиллатдим. У очиши билан юзига тўппонча тираб, ичкарига кирдим. Қўрққанидан овози ҳам чиқмас эди. Бу ҳолни кўриб қолган аёли қичқира бошлади. Уни ўлдиришга келганимни билиб турар эди,» ҳикоя қилади Ҳолид.\n"Энди гапиришга чоғланган пайтим у тилга кирди: 'Сенга нима керак? Пулми? Мана пулларим - истаганингча олавер.' Мен пулга муҳтож эмаслигимни айтдим ва хотинини бошқа хонага қамаб қўйдим."\n"Шундан сўнг у: 'Пулларни ол. Истасанг аёлимни ҳам ол. Кўзимни олдида уни зўрласанг ҳам майли. Фақат мени ўлдирма.' Айни шу сўзларни эшитишим билан тепкини босдим."\n'Кўзгуга боққанимда шаҳзодани кўраман'\nРаққадаги Исломий Давлат амирлари бошқа гуруҳлардан сотиб олинган шахсларни яширинча тез-тез йўқ қилиб турар эдилар. Қўл остидаги жангариларга бу шахслар АҚШ етакчилигидаги коалиция учоқларидан ёғилган бомбалар остида ҳалок бўлди, деб айтилар эди. Исломий Давлат сафларига қўшилганидан бир ой ўтиб, Ҳолид бундай ўйинлардан бохабар бўла бошлади ва тез орада унинг ҳам навбати келишига ишончи комил эди.\nҲаётидан ташвишланган Ҳолид қочишга қарор қилади. Дар Уззор шаҳригача машинада боради, сўнг Туркияга ўтиб кетади.\nImage caption Ҳолид Би-би-сининг "Сурия: жаҳон уруши" ҳужжатли фильмида\nЎзининг суд олдида жавоб бериши эҳтимолидан қўрқиш-қўрқмаслиги ҳақидаги саволга Ҳолид шундай жавоб беради: «Мен қўл урган барча ишим омон қолиш учун эди.»\n"Мен машғул бўлган нарсалар - бу жиноят эмас. Агар қўлида қуроли бор одам отангизга таҳдид қилиб, уни қийнаётган, акангиз ва бошқа яқинларингизни ўлдираётган бўлса, сиз бу манзарага хотиржам қараб тура олмайсиз. Ҳеч қандай куч сизни тўхтата олмайди. Мен қилган барча иш ўз-ўзини муҳофаза қилиш учун эди."\n«Мен режим ва ИШИД кучларига қарши жангларда юзга яқин одам ўлдирдим ва бундан ҳеч қачон афсусланмайман… сабаби, Аллоҳнинг ўзи шоҳид, мен бирор тинч аҳоли ёки бегуноҳ одамга озор бермаганман.»\n«Кўзгуга қараганимда, унда шаҳзодани кўраман. Тунлари босинқирамай, тинч ухлайман, чунки мен жонига қасд қилган одамлар ўлимга лойиқ эди.»\n"Сурияни тарк этганимдан сўнг яна тинч фуқарога айландим. Ҳозир кимдир менга қўпол муомалада нимадир деса, 'Сизники маъқул,' деб қўяман."\nҲолид билан ушбу интервью Би-Би-Сининг «Сурия: Жаҳон уруши» ҳужжатли филми учун ўтган йили олинган.


Фарзанд — жазо эмас, мукофот - www.ziyouz.uz\nБош саҳифа ҲикматномаИбратли ҳикоятларФарзанд — жазо эмас, мукофот\nШу пайт ёнимизга оддий таксилардан фарқ қиладиган салобатли мошина келиб тўхтади. Ҳайдовчи машинадан тезда тушиб машинасини эшигини очди-да, бизни ичкарига таклиф қилди. Ҳеч нарсани ўйламай ўзимизни машинага урдик. Совуқ, хавотир гангитиб қўйган эканми, машинанинг иссиқлигидан ўзимга кела бошладим. Бу орада турмуш ўртоғим юра бошлаган машинага қаерга боришимизни тушунтирдилар. Йўлда сукут ичида кетар эканмиз, хаёлимдан “бу ҳайдовчи оддий таксилардан анча-мунча баландроқ нарх талаб қилади–ёв, бу ёғи нима бўларкин” дея бот-бот хўжайнимга қараб қўярдим. Йўл ярмидан ошганда ҳайдовчи қайси меҳмонхонада туришимизни сўради. Кейин ёнгинамиздаги кўчада ўзининг меҳмонхонаси борлигини, агар турган жойимизнинг шароити ёқмаса, ўша жойга кўчиб ўтишимиз мумкинлигини айтди. “Ҳа, демак, меҳмонхонасини реклама қилиб юрганлардан экан-да, мусофирлигимизни билиб мўмайгина пул ишламоқчи бўлибди-да…” дея ўйлай бошладим. Клиникага келганимизда бизни кўчада қолдирмасдан стоянкага пул тўлаб ичкарига кирди. “Ҳм, шу тўловини 10 баробар қилиб ундириб олади-да, ҳозир бу ёғига хўжайиним нима қиларкинлар” дея баттар эзила бошладим. Хайдовчи касалхона эшиги тагида тўхтаб машинадан тушди. Хўжайиним ҳам бу ёғи қанчага тушдийкин дегандек чўнтакларини ушлаб турибдилар. Иккаламиз ҳам ҳайдовчининг оғзига термулиб турибмиз. У тўғри келиб қўлимдан ўғлимни олди-ю, қўлига кўтарди. Меҳр билан ўғлимга термулиб исмини сўради. Аҳмад, дедик секингина. Хўжайним безовталаниб қанча беришимиз лозимлигини сўраганларида секингина жилмайди-да, Аҳмад учун сизлардан пул олмайман. Ҳаммасини шу гўдак учун қилдим. Менинг исмим Абдураҳмон деди.\n← Аввалги Аввалги Туркия: 15 июль фитнаси қатнашчилари жазосиз қолмайди\nКейинги → Кейинги: Тоҳир Қаҳҳор. Жамиятни тоблайдиган куч (1989)


Тўхтамишхонни йўқотиш учун қилган кенгашим\n(Тўхтамишхон мендан енгилиб) Жўчи улусини талон-торожга ташлаб, ўзи қочган эди. Кейинроқ менинг йўкдигимдан фойдаланиб, Дарбанд ва Ширвон орқали Озарбайжонга кўп сонли лашкар юбориб, фитнаю фасод кўтарди. Бу вақтда мен ҳар иккала Ироқни ҳам эндигина забт этиб бўлгандим. Тўхтамишхонни йўқотиш учун беҳисоб лашкар билан Дарбанд йўли орқали яна Дашти Қипчоққа юришни маслаҳат кўрдим.\nЮриш олдидан кўрик қилиб, лашкарим қаергача бориб етишини билмоқчи бўлдим. Қарасам, тўрт фарсанг масофада лашкарларим саф тортиб турарди. Тангри таолога шукр келтирдим. Сўнг Самур сувидан ўтиб, Дашти қипчоқнинг элу улусига ушбу мазмунда ёрлиқлар йўлладим: «Кимки менга келиб қўшилса, улуғланади, кимки мен билан курашмоқчи бўлса йиқилади».\nҲижрий 797 (милодий 1394–95) йили Дашти қипчоққа кирдим ва узоқ шимолида ястаниб ётган ерларигача бордим. Менга қарши бўлган Жўчи эл-улусини бўйсундириб, ўзимга тобеъ этдим. Бешинчи ва олтинчи икдим вилоятлари, улуслари, қалъаларини забт этиб, ғалабаю зафар қучиб ортимга қайтдим.\n Дарбанд–Каспий денгизининг чап соҳилидаги тарихий шаҳар, асрлар давомида у ерда жойлашган мудофаа иншоотлари ва қалъа муҳим чегара пункти ва Каспий денгизидаги катта бандарлардан бири бўлиб ҳисобланган.\n Самур суви–Доғистон ва Озарбайжон чегарасидаги дарёча, Каспийга қуйилади. ( –А.А.)\n Амир Темур билан Тўхтамишхон ўртасидаги бу уруш 1395 йил 17 апрелда Терек дарёси бўйидаги водийда бўлган ва Соҳибқироннинг ғалабаси билан якунланган. Шундан кейин Амир Темур, Низомиддин Шомий ва Шарафиддин Али Яздий «Зафарнома»ларида келтирилишича, Дашти қипчоққа қарашли қатор вилоят ва шаҳарларни, Олтин Ўрданинг пойтахти Сарой Беркани эгаллаган, Москвагача борган. (–А.А.)\n Етти иқлим тушунчаси фанда илк бор Муқаммад ал-Хоразмий томонидан муомалага киритилган. Хоразм, Мовароуннаҳр, Фарғона, Дашти қипчоқ ерлари бешинчи ва олтинчи иқлимлардан жой олган. (–А.А.)\nАмир Темур санъатни юксак қадрлар эди. Унинг ўзи бадиий асарлар мажмуасига эга эди. Турли тоифадаги машшоқлар, сухандонлар, хайкалтарошлар. боғбонлар, рассомлар жаҳоннинг ҳар хил давлатларидан Амир Темур саройига тўпланган эдилар. (Хильда Хукхэм)


Дональд Трамп президентлигини қандай ваъдалар билан бошлади » Ўзбекистон янгиликлари – Zamin.uz\n21 январь 2017, 10:45\nАҚШнинг 45-президенти Дональд Трамп Капитолий биноси майдонида қасамёд қилганидан сўнг, илк расмий маърузасини қилди. Трамп, даставвал, ҳокимиятни силлиқ топширишга ҳисса қўшгани ва АҚШга хизмат қилгани учун Барак ва Мишель Обамаларга миннатдорлик билдирди. Шундан сўнг, маърузасининг асосий қисмига ўтди, деб ёзади Кун.уз сайти.\nАҚШ бошқаруви Америка халқига қайтади\n45-президентнинг таъкидлашича, у ҳокимиятни Вашингтондан халқга қайтаради. Трамп, шунингдек, Америка учун янги ривожланиш йўлини танлашини билдирди.\n"Вашингтон гуллаб яшнади, бироқ, унинг бойликлари халқ билан тақсимланмади", - деди АҚШнинг янги президенти. – Мамлакатимизнинг унутилган фуқаролари, бошқа унутилмайди".\nУнинг айтишича, "қайси партия ҳукуматни назорат қилиши муҳим эмас, халқ ҳукуматни назорат қилаяптими, йўқми, шу нарса муҳимдир". Трампнинг сўзларига кўра, АҚШ халқи мамлакатнинг ҳақиқий бошқарувчисига айланади.\nАмерика вайрон бўлишдан тўхтайди\nДональд Трампнинг уқдиришича, одамлар яхши ишга эга бўлишни ва яхши таълим олишни истайди. Унинг баёнотига кўра, вайрон бўлаётган Американинг барбод бўлиши бугундан тўхтайди.\nТрамп илк маърузасида, шунингдек, Америка армияси ҳолдан тойганини таъкидлади. "Америка, ўз хавфсизлигини таҳдид остига қўйган ҳолда, бошқа мамлакатлар чегараларини ҳимоя қилди. Бироқ, булар ўтмишда қолди", - деди Американинг янги давлат раҳбари.\nУнинг сўзларига кўра, бундан аввал, ҳеч ким Америка ишчилари, оддий фуқаролари ва уларнинг фаровонлиги ҳақида қайғурмаган. "Биз бошқа мамлакатларни бой қилдик, мамлакатимиз бойлиги эса, якунланиб бораверди", - деди Трамп.\nТрамп сўнгги нафасигача АҚШ учун курашади\nАмериканинг 45-президенти АҚШ манфаатлари учун "сўнгги нафасигача" курашишини таъкидлади. "Биз, америкаликлар, бугун мамлакатимизни тиклаш бўйича буюк миллий чоралар кўришга киришамиз", - дея баёнот берди Трамп маърузасида.\nАмерика биринчи ўринда\nУ, бутун дунёни, АҚШ учун "Америка – биринчи ўринда" эканини тушуниб олишга ундади. Американинг янги етакчисига кўра, АҚШ эндиликда иккита: "Америка маҳсулотини харид қилиш, америкаликларни ёллаш" қоидасига амал қилишни бошлайди. Трампнинг ваъда беришича, АҚШ қайтадан буюк ва бой давлатга айланади.\n"Қуруқ гаплар вақти ўтди", - деб таъкидлади Трамп.\nТрампнинг сўзларига кўра, у сиёсатчиларнинг нолишига, шунчаки гапириб, ҳеч нарса қилмаслигига йўл қўймайди.\nАҚШ бошқа мамлакатларга ҳукмини ўтказмайди\nБир йил муқаддам, президент бўлишига ҳеч кимнинг кўзи етмаган Дональд Трамп тантанали қасамёд қилиш маросимида баёнот берганидек, АҚШ дунёнинг бошқа мамлакатларига ҳукмини ўтказишга уринмайди. Унинг айтишича, эндиликда, Вашингтон барча давлатлар билан, улар ҳам ўз миллий манфаатларига эга экани ва ўша манфаатларни ҳимоя қилишлари лозимлигини тан олган ҳолда, дўст бўлишга ҳаракат қилади. "Биз ҳеч кимга ўз турмуш тарзимизни тиқиштирмаймиз. Яхшиси, у бошқалар учун намуна бўла қолсин", - деди Трамп, инаугурациядан сўнгги илк нутқида.\nАҚШнинг 45-президенти Дональд Трамп маърузасини ўзининг машҳур шиори билан якунлади: "Американи яна буюк қиламиз!".\nЯнгиликлар » Дунё » Дональд Трамп президентлигини қандай ваъдалар билан бошлади\n15:08 Трамп Американинг қатор нашрларини "халқ душманлари" деб атади


Жисмоний шахсларга тўланадиган дивидендлар ва фоизлардан олинадиган солиқ ҳисоб-китоби қандай топширилади | BUXGALTER.UZ\nЖисмоний шахсларга тўланадиган дивидендлар ва фоизлардан олинадиган солиқ ҳисоб-китоби қандай топширилади\nДСҚ ҳузуридаги Йирик солиқ тўловчилар бўйича ҳудудлараро давлат солиқ инспекцияси жисмоний шахсларга тўланган дивидендлар ва фоизлар бўйича ҳисобот топшириш муддати - ҳисобот ойидан кейинги ойнинг 15 куни эканлиги ҳақида эслатма йўллади. У вақтларда бир йилдан ортиқ муддатдан буён у бўйича тегишли тўловлар айнан кимга амалга оширилишига эътибор бермаган ҳолда 20 кунгача ҳисобот беришган.\nBuxgalter.uz илтимосига биноан вазиятни солиқ маслаҳатчиси Гульнара ЭРГАШЕВА шарҳлаб берди:\n- Мураккаб вазият юзага келмоқда.\nСолиқ кодекси нуқтаи назаридан Йирик солиқ тўловчилар бўйича ҳудудлараро давлат солиқ инспекцияси ҳаммасини тўғри ёзаяпти. Жисмоний шахсларга тўланадиган дивидендлар ва фоизлардан олинадиган ЖШДС ҳисоб-китобини тақдим этиш муддати - ҳисобот ойидан кейинги ойнинг 15 кунига қадар , юридик шахсларга тўланадиган дивидендлар ва фоизлардан олинадиган фойда солиғи бўйича эса - ҳисобот ойидан кейинги ойнинг 20 кунига қадар .\nБироқ битта муаммо мавжуд: Ҳисоб-китобнинг электрон шакли фойда солиғи шаклларида - яъни унинг ҳисобот ойидан кейинги ойнинг 20 кунига қадар тўлдирилишини назарда тутадиган бўлимда жойлаштирилган. Ва ҳануз Ҳисоб-китоб - жисмоний (35) ва юридик шахслар (137) учун назарда тутилган турли кодларга қарамай, тўғри “ўтирган” ва солиқ органлари томонидан эътирозларсиз қабул қилинган. Бу, афтидан, улар кимга - юридик ёки жисмоний шахсга тўланганлигидан қатъи назар ҳамма дивидендлар ва фоизлардан олинадиган солиқни ойнинг 20 кунига қадар тўлашга кўникиб қолишларига кўмаклашган.\nЙирик солиқ тўловчилар бўйича ҳудудлараро давлат солиқ инспекцияси томонидан солиқ тўловчиларга йўлланган эслатма, аниқроғи - жамоатчиликнинг унга нисбатан муносабати мутахассисларни вазиятни жиддий ўрганишга мажбур қилди. Ҳамма СКни эътибор билан қайта ўқиб чиқа бошлади. Мен ўзимнинг ТГ-каналимда ушбу масалага бағишланган пост эълон қилганман. ДСҚ вазиятга муносабат билдирди ва ҳозир муаммони ҳал қилиш билан шуғулланмоқда.\nМен вазиятдан чиқишнинг битта йўлини кўраяпман: жисмоний шахслар учун мавжуд Ҳисоб-китоб шаклини ЖШДС ҳисоб-китоби шаклларида жойлаштириш, юридик шахслар учун эса - фойда солиғида қолдириш зарур.\n- Ойдинлашган ҳолатлар туфайли 2021 йил февраль учун Ҳисоб-китобни топшириш ва солиқни тўлаш муддатини ўтказиб юборганлигини аниқлаганлар, нима қилишлари лозим?\n- Имкон қадар тезроқ Ҳисоб-китобни топширинг ва солиқни тўланг. 30.12.2020 йилдаги ПҚ-4938-сон қарорнинг нормаларидан келиб чиққан ҳолда солиқ органлари санкцияларни қўллашлари керак эмас.\nБироқ бу бундан буён СКнинг нормаларини бузиш учун асос эмас. Ҳатто агар муаммоларни техник бартараф этиш чўзилиб кетса, жисмоний шахслар бўйича солиқ Ҳисоб-китобини ҳисобот ойидан кейинги ойнинг 15 кунига қадар топшириш лозим”.\nОлег ГАЕВОЙ тайёрлади\nСолиқ ҳисоботида дивидендлар ва фоизлар қандай акс эттирилади\nҲисобот саналари яқинлашмоқда! ҚҚС, дивидендлар ва фоизлардан олинадиган солиқ бўйича ҳисоб-китобларни топширишни ёддан чиқарманг\nФойда солиғи ҳисоб-китоби илк бор қандай топширилади\nСолиқ ҳисоботининг янги шакллари – норезидентлар даромадлари, дивидендлар ва фоизлар бўйича